Ilmu Tiada Penghujungnya

Untuk mendapatkan maklumat terkini, ikuti kami melalui Telegram

Putrajaya – Selepas melalui tempoh yang cukup panjang, akhirnya majlis bersejarah untuk meraikan tokoh pendidik dan para guru diadakan secara bersemuka pada hari ini bertempat di Hotel Everly, Putrajaya. Majlis Penyampaian Anugerah Hari Guru 2021 bersempena dengan Sambutan Hari Guru Peringkat Kebangsaan itu disempurnakan oleh YB Senator Datuk Dr. Mohd Radzi Md. Jidin, Menteri Kanan Pendidikan.

Dalam ucapan awalnya, YB Menteri Kanan Pendidikan menceritakan pengalaman getir yang dialami oleh golongan pendidik semasa detik awal untuk meneruskan proses pengajaran dan pembelajaran apabila berdepan dengan pandemik COVID-19 sehingga menyebabkan negara terpaksa mengadakan sekatan pergerakan pada Mac tahun 2020.

“Dalam keadaan yang begitu getir dengan peranan besar pendidik, iaitu dari Perlis hingga ke Sabah, kami mengadakan perbincangan bersama-sama di Kementerian berkaitan dengan perkara yang boleh dilaksanakan supaya dapat meneruskan sesi pengajian para pelajar,” demikian ucapan YB Senator Datuk Dr. Mohd Radzi Md. Jidin sebelum sesi penyampaian Anugerah Hari Guru 2021 bersempena dengan Sambutan Hari Guru Peringkat Kebangsaan 2021 kepada tokoh pendidik dan para guru yang meraih pencapaian cemerlang dalam bidang masing-masing.

Ujar beliau, tidak ada sesiapa pun yang dapat menjangkakan pendekatan yang sesuai untuk mengatasi kemelut dan cabaran yang dihadapi oleh golongan pendidik pada ketika itu. Setiap perkara dibincangkan secara terperinci pada setiap peringkat dengan melibatkan semua warga di sektor pendidikan sehingga proses pengajaran dan pembelajaran itu tetap diteruskan walaupun dalam situasi sekolah yang terpaksa ditutup.

“Kekangan utama yang dihadapi ialah melibatkan capaian Internet di bandar dan kawasan luar bandar,” ujar YB Menteri Kanan Pendidikan. Jelas beliau, selain daripada isu penggunaan peranti yang tidak mencukupi, beliau memuji tindakan guru yang sentiasa beriltizam dengan berusaha melaksanakan pelbagai inisiatif demi menjayakan proses Pengajaran dan Pembelajaran di Rumah (PdPR) biarpun pada mulanya mereka berasa agak janggal dengan situasi tersebut.

“Dalam situasi yang mencabar, banyak perkara baharu telah diperkemas, iaitu dalam konteks pengurusan sektor pendidikan, kaedah yang digunakan amat dinamik,” ujar beliau. Beliau turut menyatakan bahawa pihak kementerian tidak pernah berubah fikiran seperti yang diperkatakan oleh sesetengah pihak kerana apa-apa yang berlaku melibatkan pengadaptasian tindakan berdasarkan situasi semasa. Oleh sebab itu, guru amat memahami pendekatan yang dilaksanakan oleh kementerian dengan mengambil kira kekangan sedia ada.

Pada masa yang sama, beliau turut menceritakan tempoh getir yang dialami oleh warga pendididik berikutan peperiksaan Sijil Pelajaran Malaysia (SPM) yang terpaksa ditangguhkan sebanyak tiga kali. “Dalam setiap kesusahan itu, ada kesenangannya, iaitu pada akhirnya banyak kebaikan yang dapat dilaksanakan dalam tempoh getir,” ujar beliau. Akibat peperiksaan yang terpaksa ditangguhkan sebanyak tiga kali, pada mulanya banyak golongan yang skeptikal terhadap langkah yang diusahakan oleh kementerian, namun pada akhirnya peperiksaan itu berjaya diadakan.

“Dalam pelaksanaan SPM 2021, buat pertama kalinya proses pengiraan markah dilakukan secara dalam talian disebabkan pergerakan yang terhad. Dengan kerjasama Lembaga Peperiksaan Malaysia, pemeriksaan jawapan dan markah pelajar dilakukan secara dalam talian dan akhirnya sebanyak lima juta skrip jawapan berjaya disempurnakan,” dedah beliau disusuli dengan tepukan gemuruh daripada hadirin.

YB Menteri Kanan Pendidikan turut menyentuh akan peranan guru yang disifatkan antara kumpulan yang paling terkesan dalam tempoh pandemik. Beliau mendedahkan ada dalam kalangan guru yang terpaksa “berunding” dengan pelajar demi memastikan proses PdPR dapat dilaksanakan dengan jayanya dalam tempoh tersebut.

Tidak ketinggalan, YB Senator Datuk Dr. Mohd Radzi turut menyentuh aspek pendigitalan dalam sektor pendidikan yang tidak dapat dielakkan selaras dengan tuntutan pada masa ini. “Apa-apa yang berlaku dalam tempoh dua tahun ini, suka atau tidak proses digitalisasi dalam sektor pendidikan tidak dapat dielakkan. Apa-apa yang dirangka dalam proses pengajaran dan pembelajaran perlu dilalui kerana dunia pada hari ini berubah pada kadar yang jauh lebih cepat,” tegas beliau.

Beliau menyifatkan pendekatan baharu dan ilmu yang dibincangkan pada masa ini begitu meluas, selain terlalu banyak maklumat yang dapat diperoleh. Tambah beliau, “Kita perlu memperkasakan diri dengan mengambil kira keadaan dan perubahan semasa. Keilmuan yang bergerak pesat seiring dengan perkembangan teknologi yang begitu pantas, para guru disarankan supaya lebih bersedia untuk menerima ilmu baharu kerana ilmu itu tiada penghujungnya,” demikian saran YB Menteri Kanan Pendidikan dalam ucapannya petang tadi.

“Kita perlu beradaptasi dalam dunia pendidikan yang bersifat dinamik. Guru-guru perlu bergerak dengan kepantasan ilmu dan teknologi. Proses pendigitalan bukanlah mata pelajaran baharu. Hal ini merupakan satu penerapan konsep yang merangkumi nilai-nilai penting dalam kehidupan,” ujar beliau sebelum mengakhiri majlis dengan menyampaikan anugerah kepada tokoh pendidik dan guru-guru yang diiktiraf sebagai cemerlang bagi kategori Anugerah Khas, Anugerah Ikon, Anugerah Khas Pendidikan, Anugerah Guru Cemerlang, serta Anugerah Guru Inovatif.


18 Trivia yang Wajib Peminat Piala Dunia Ambil Tahu

Kehebatan sukan bola sepak yang mempunyai empat bilion peminat di seluruh dunia sangat mengagumkan. Masakan tidak, apa-apa sahaja yang berkaitan dengan bola sepak pasti menjadikan para peminatnya begitu obsesi sehingga menjadi industri sukan yang diperdagangkan menerusi popularitinya.

Namun begitu, bukan hal tersebut yang mahu dibincangkan, sebaliknya sukan bola sepak disifatkan sebagai medan ukhuwah antara rakyat sesebuah negara tanpa mengira perbezaan agama dan bangsa. Maka, tidak hairanlah apabila perlawanan Piala Dunia sentiasa dinanti-nantikan para peminatnya biarpun pelbagai kejohanan lain atas nama kelab juga dipertandingkan. Keadaan ini berlaku mungkin disebabkan Piala Dunia dianggap sebagai medan pertemuan pelbagai negara dari seluruh pelosok dunia dan hanya diadakan empat tahun sekali.

Terkini, sudah pasti peminat bola sepak yang tidak sabar untuk menyaksikan pertandingan terulung yang sedang berlangsung mulai 18 November hingga 18 Disember 2022 di Qatar. Sebelum menjelang tahun hadapan, sama-samalah kita selusuri beberapa trivia menarik tentang Piala Dunia ini.

Diadakan di Uruguay pada 13 hingga 30 Julai 1930. Pada pusingan akhir, tuan rumah    telah menewaskan pasukan Argentina dengan jaringan 4-2 di hadapan 68 346 orang penonton.

Disebabkan Perang Dunia kedua, Piala Dunia diadakan pada tahun 1938 dan yang seterusnya pula diadakan pada 1950. Hal ini mencatatkan perbezaan 16 tahun untuk mencari pemenang yang seterusnya.

3) Piala Dunia pertama yang disiarkan di kaca televisyen

Walaupun dunia masih terkesan dengan krisis Perang Dunia kedua, edisi Piala Dunia 1954 berjaya disiarkan di kaca televisyen dengan usaha Kesatuan Penyiaran Eropah.

4) Jerman dan Jepun dilarang menyertai Piala Dunia 1950

FIFA hampir-hampir membatalkan edisi Piala Dunia 1950 disebabkan tragedi Perang Dunia Kedua, tetapi pada akhirnya FIFA meletakkan syarat, iaitu Jerman dan Jepun tidak dibenarkan menyertai edisi 1950 kerana mereka mengalami kemusnahan harta benda serta kehilangan berjuta-juta nyawa akibat penglibatan dalam peperangan tersebut.

5) Piala Dunia pertama dikenali sebagai Jules Rimet pada tahun 1930 hingga 1970.

Trofi baharu yang digunakan dari 1974 sehingga kini dikenali sebagai Trofi Piala Dunia FIFA yang diperbuat daripada emas 18 karat dengan dua karakter manusia memeluk bumi.

Trofi Piala Dunia era lama (Jules Rimet) pernah dicuri ketika dipamerkan kepada umum empat bulan sebelum bermulanya Piala Dunia 1966 di England. Trofi Piala Dunia era baharu pula hilang kerana dicuri daripada kabinet pameran di ibu pejabat Konfederasi Bola Sepak Brazil, Rio De Janeiro pada tahun 1983.

Pada usia 42 tahun, Roger Milla, pemain dari Cameroonian menjadi penjaring gol dalam sejarah menewaskan Rusia pada tahun 1994.

8) Pemain dua negara di perlawanan akhir

Luis Monti yang bermain untuk tanah airnya, Argentina pada tahun 1930 (kalah kepada Uruguay) kemudiannya menyertai Itali pula pada 1934 (menang ke atas Czechoslovakia 2-1).

Asia buat pertama kali menjadi tuan rumah Piala Dunia pada 2002 dengan hos bersama antara Korea Selatan dengan Jepun.

Selepas gagal melayakkan diri ke Piala Dunia sebanyak 12 kali (Iceland) dan 10 kali (Panama), akhirnya kedua-duanya membuat penampilan sulung di Piala Dunia 2018.

Ronaldo menjaringkan keseluruhan lapan gol (dua di perlawanan akhir) dan menerima anugerah kasut emas sebagai penjaring terbanyak.

Semasa Piala Dunia 2006, pemain terbaik Perancis, Zinedine Zidane dilayangkan kad merah kerana sengaja menanduk pemain pertahanan Itali, Marco Materazzi di dada. Beberapa tahun kemudian, Materazzi mengakui kejadian tersebut berlaku kerana dia menyentuh isu yang berkaitan dengan kakak Zidane.

Pada tahun 1982, Sepanyol menonjolkan kelainan dengan menjadikan buah limau sebagai maskot mereka.

Mengikut peraturan FIFA, penjaga gol hanya boleh memegang bola kurang daripada enam saat. Jika melebihi tempoh tersebut, pihak lawan akan mendapat sepakan percuma.

Bermula pada tahun 1954 dengan FIFA pada ketika itu mengumumkan format baharu bagi penentuan tempat ketiga dalam kejohanan ini. Pemenang tempat ketiga dimenangi oleh Austria selepas menewaskan Uruguay 3-1.

16) Negara apakah yang  muncul dalam semua Piala Dunia FIFA?

17) Lapan negara sahaja bergelar sebagai Juara Piala Dunia

Meskipun telah berlangsung  sebanyak 21 edisi Piala Dunia sehingga 2018, hanya lapan negara sahaja yang pernah memenanginya. Brazil menjuarai gelaran ini sebanyak lima kali diikuti Itali dan Jerman (empat kali), Argentina dan Uruguay (dua kali) manakala England, Perancis, Sepanyol dan Uruguay masing-masing sekali.

Naib Presiden FIFA, Ottorino Barassi pernah menyembunyikan trofi di bawah katilnya semasa Perang Dunia Kedua kerana bimbang akan dicuri oleh tentera Nazi pada waktu itu. Dia menyeludup keluar trofi yang dikenali Jules Rimet itu daripada sebuah bank di Rom dan disembunyikan di bawah katilnya sepanjang tahun 1940-an.


Tahun Baharu, Berpijaklah di Bumi Nyata

Untuk mendapatkan maklumat terkini, ikuti kami melalui Telegram

Masuk tahun kedua negara dalam cengkaman wabak COVID-19 yang belum kelihatan penghujungnya, dengan bermacam-macam khabar varian, ubat dan vaksin dos penggalak disebut setiap hari. Begitu pantas masa berlalu, umpama baru semalam berita sejenis virus baharu dikesan di Wuhan, China.

Sejak Mac 2020, hampir seluruh dunia terpalit dengan wabak ini. Berdasarkan kajian, lebih daripada 270 juta manusia dijangkit dan hampir lima juta nyawa diragut. Hanya beberapa negara terpencil dan pulau yang tidak banyak berhubung dengan dunia luar masih terlindung daripada sebarang kes jangkitan.

Walaupun rata-rata penduduk dunia terkejut pertama kali berdepan wabak pada skala besar, tahun baharu 2021 masih cuba disambut dengan harapan dan sasaran seperti mana tahun-tahun sebelumnya. Bagaimana pula dengan tahun baharu 2022? Adakah kita masih hidup dalam dunia khayalan atau sudah boleh menerima realiti sebenar?

Semua orang terkesan akibat wabak ini, tetapi masing-masing berdepan dengan cabaran tersendiri yang tidak boleh dibandingkan dengan cabaran orang lain. Ada yang hilang pekerjaan, hilang sumber pendapatan, namun masih sihat dan mampu berusaha mencari hala tuju baharu. Ada yang kekal atau semakin kaya, namun dijangkiti COVID-19 pula dan berterusan menderita akibat kesan berpanjangan. Ada juga yang tiada kesan terhadap dirinya, namun kehilangan ramai ahli keluarga akibat wabak ini.

Sempena ketibaan tahun baharu tidak lama lagi, seeloknya kita semua berpijak di bumi nyata, terimalah hakikat dunia sudah pun berubah dan tidak akan kembali lagi ke zaman prapandemik COVID-19.

Jangkaan kasar dunia kembali “normal” paling awal pada sekitar tahun 2026, tetapi angka itu mungkin ke depan apabila hasil penemuan varian baharu dan pelbagai kekangan virus tersebut terhadap hidup manusia, di samping maksud “normal” yang masih samar. Oleh itu, daripada mengharapkan boleh kembali bekerja untuk mengejar kenaikan pangkat atau gaji, cuba rancang untuk luangkan lebih banyak masa bersama keluarga, khususnya ibu bapa di kampung, adik beradik, sahabat handai dan anak-anak yang kini menghabiskan lebih banyak masa di rumah.

Duit boleh dicari, masa bersama keluarga tidak ada tolok gantinya, apatah lagi melihatkan begitu ramai menyesali sikap mengutamakan kerjaya dan kekayaan selepas pemergian ahli keluarga disebabkan COVID-19.

Akibat Perintah Kawalan Pergerakan (PKP) berulang kali, berapa banyak musim perayaan dihabiskan dengan terkurung di rumah, jauh daripada keluarga tersayang. Adakah jaminan perayaan akan datang bebas daripada PKP? Daripada mensasarkan berat badan semakin turun, lebih baik mengharapkan badan kekal sihat, tidak kira ukuran lilit pinggang atau saiz baju. Luangkan masa untuk beriadah dan bersenam, walau sesingkat mana sekalipun, jaga pemakanan dan hindarilah daripada merokok.

Selepas berbulan-bulan hidup terkurung, sehingga ada yang kemaruk melihat alam semula jadi, ambil kesempatan kebebasan terhad ini untuk menikmati persekitaran kita. Daripada merancang untuk membeli barang mewah, perhiasan, kereta mahupun perabot baharu, cuba perbanyakkan bersedekah.

Semoga dengan bantuan kita kepada orang di sekeliling, maka akan muncul bantuan serupa bagi orang tersayang yang berjauhan.

Begitulah juga untuk pelbagai rancangan lain untuk diri sendiri sempena tahun baharu, Utamakan orang lain dahulu, khususnya ahli keluarga, rakan-rakan, serta jiran tetangga.

Jika ada antara kita yang belum sedar pengajaran utama wabak ini, maka ketahuilah bahawa harta kekayaan tidak akan bermakna ketika nyawa di hujung tanduk, malah begitu peritnya berdepan penyakit dan kesukaran hidup secara bersendirian.

Begitulah juga hidup ini tiada makna tanpa orang-orang tersayang, maka hargailah mereka selagi mana hayat dikandung badan.

Jika dahulu kita dibuai mimpi mengejar duniawi, sewajarnya dua tahun dibelenggu wabak penyakit sudah menunjukkan kepada diri masing-masing apa yang lebih penting untuk sebuah kehidupan yang bahagia dan tenteram.


Tan Sri Abang Johari Kekal Ketua Menteri Sarawak

Kuching — Pengerusi Gabungan Parti Sarawak (GPS) Tan Sri Abang Johari Openg mengangkat sumpah sebagai Ketua Menteri Sarawak selepas gabungan empat parti itu memenangi Pilihan Raya Negeri Sarawak ke-12 (PRN12).

Beliau selesai mengangkat sumpah jawatannya di hadapan Yang Dipertua Negeri Sarawak, Tun Pehin Sri Abdul Taib Mahmud, di Astana Negeri kira-kira pukul 10.45 malam ini.

Yang turut hadir ialah isteri Tun Taib, Toh Puan Ragad Kurdi Taib; isteri Tan Sri Abang Johari, Puan Sri Juma’ani Tuanku Bujang; Datuk Amar Awang Tengah Ali Hasan; dan Datuk Amar Douglas Uggah Embas, yang merupakan Timbalan Ketua Menteri dalam barisan Kabinet sebelum ini.

Majlis tersebut sekali gus mengesahkan Tan Sri Abang Johari, yang memenangi kerusi Dewan Undangan Negeri (DUN) Gedong pada PRN12, dilantik sebagai Ketua Menteri Sarawak yang ketujuh. Beliau kali pertama dilantik sebagai Ketua Menteri pada 13 Jan 2017, sebagai menggantikan Tan Sri Adenan Satem yang meninggal dunia akibat komplikasi jantung.

Beliau mengetuai GPS, yang terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP), untuk pertama kali bertanding pada PRN menggunakan lambang sendiri.

Terdahulu, Suruhanjaya Pilihan Raya (SPR) mengesahkan GPS yang diketuai oleh Tan Sri Abang Johari menang sebanyak 45 daripada 82 kerusi Dewan Undangan Negeri (DUN) yang ditawarkan pada PRN12.

Pengerusi SPR, Datuk Abdul Ghani Salleh berkata dengan keputusan itu, GPS berjaya memperoleh majoriti melebihi 50 peratus daripada jumlah kerusi yang dipertandingkan atau majoriti mudah bagi membentuk kerajaan negeri.


Kementerian Berkaitan Diarahkan Gerakkan Aset ke Kawasan Terjejas Banjir

Untuk mendapatkan maklumat terkini, ikuti kami melalui Telegram

Kuala Lumpur — Rentetan daripada hujan lebat yang mengakibatkan banjir yang melanda di beberapa buah negeri, Perdana Menteri, Dato’ Sri Ismail Sabri Yaakob menerusi catatan di laman Facebook miliknya mengarahkan semua kementerian yang berkaitan untuk menggerakkan aset ke kawasan yang terjejas dengan banjir. Usaha ini menurut Perdana Menteri adalah untuk memastikan rakyat dapat diselamatkan dan ditempatkan di Pusat Pemindahan Sementara (PPS) dengan segera.

Tambah Perdana Menteri, pada Jumaat lalu, beliau telah diberikan taklimat oleh Agensi Pengurusan Bencana Negara (NADMA) berhubung dengan keadaan banjir yang melanda di beberapa buah negeri ekoran hujan lebat yang berterusan.

Saya telah bercakap dengan Panglima Angkatan Tentera Malaysia, Jeneral Tan Sri Affendi Buang dan Ketua Polis Negara, Datuk Seri Acryl Sani Abdullah Sani supaya menggunakan aset tentera, polis, Angkatan Pertahanan Awam, bomba dan agensi sokongan yang lain untuk memindahkan mangsa banjir dan memastikan bekalan makanan serta keperluan selain khidmat kesihatan disediakan segera di PPS. Saya juga telah mengarahkan NADMA untuk menyediakan talian kecemasan bagi memudahkan komunikasi mangsa banjir yang masih terperangkap selain mendapatkan maklumat menerusi laman media sosial rasmi NADMA dan agensi terlibat,” ujar Perdana Menteri.

NADMA juga diminta untuk turut bekerjasama dengan wakil rakyat di setiap kawasan kerana mereka pastinya mempunyai maklumat lengkap mengenai mangsa banjir.

“Pengumpulan maklumat ini akan dapat menyegerakan semua pelaksanaan pemindahan dan bantuan,” jelas Perdana Menteri.

Tidak lupa, Perdana Menteri turut meminta Keluarga Malaysia yang berada di kawasan yang terjejas dengan banjir agar mematuhi arahan berpindah oleh pihak berkuasa.

Jaga keselamatan diri dan keluarga. Saya akan terus memantau situasi bencana ini dari semasa ke semasa dan akan memaklumkan kepada Keluarga Malaysia tentang langkah dan tindakan yang dilaksanakan,” ujar Perdana Menteri lagi.


YB Datuk Dr. Radzi Tinjau Mangsa Banjir di SMK Telok Panglima Garang

Telok Panglima Garang, Selangor – Hujan lebat yang berterusan dalam tempoh dua hari ini menyebabkan kebanyakan kawasan di sekitar Lembah Klang, terutamanya Selangor telah dinaiki air pada paras yang tinggi.

Rentetan keadaan banjir yang disifatkan luar jangkaan ini, banyak sekolah di bawah Kementerian Pendidikan Malaysia (KPM) digunakan sebagai Pusat Pemindahan Sementara (PPS).

Sekitar pukul 1.00 pagi tadi, Menteri Pendidikan, YB Datuk Dr. Radzi Jidin turut meninjau keadaan mangsa banjir di Sekolah Menengah Kebangsaan (SMK) Telok Panglima Garang yang dijadikan satu daripada PPS.

Dalam tinjauan tersebut, Jabatan Kebajikan Masyarakat Malaysia (JKM) dan Polis Diraja Malaysia (PDRM) telah memberikan taklimat berkenaan dengan situasi terkini di pusat ini, seperti urusan pemindahan mangsa banjir oleh pasukan penyelamat dan lain-lain lagi.

Alhamdulillah, semua urusan permindahan berjalan lancar. Terima kasih yang tidak terhingga saya ucapkan kepada semua pihak yang terlibat dalam proses membantu mangsa-mangsa banjir ini, termasuklah pihak sekolah.

“Kami di KPM sentiasa bersedia membantu agensi berkaitan dalam memastikan PPS di sekolah bawah KPM dapat beroperasi dengan teratur.

“Sama-samalah kita berdoa agar urusan pengendalian mangsa banjir di sini serta tempat-tempat lain di seluruh negara dipermudahkan,” ujar YB Datuk Dr. Radzi Jidin menerusi laman Facebook peribadinya yang menzahirkan rasa keprihatinan dan bersedia bersama-sama pihak KPM untuk memberikan bantuan kepada pihak yang terkesan ini.


Bukti Keantarabangsaan Bahasa Melayu

Bangi – Sejajar dengan saranan dan hasrat Perdana Menteri, YAB Dato’ Sri Ismail Sabri  Yaakob yang ingin menjadikan bahasa Melayu sebagai satu daripada bahasa rasmi Persatuan Negara-negara Asia Tenggara (ASEAN), pelbagai wacana yang berkaitan dengan pengantarabangsaan bahasa Melayu giat berlangsung mutakhir ini. Walau bagaimanapun, masih ada segelintir pihak yang masih ragu-ragu terhadap kemampuan pengantarabangsaan bahasa Melayu.

Sehubungan dengan itu, Institusi Alam dan Tamadun Melayu (ATMA), Universiti Kebangsaan Malaysia (UKM) menganjurkan wacana yang bertajuk “Keantarabangsaan Bahasa Melayu: Bukti Sejarah“, yang disampaikan oleh Profesor Antarabangsa Tersohor, iaitu Prof. Dr. James T. Collins dari Institut Kajian Etnik (KITA), UKM pada pagi tadi.

Pensyarah Kanan, Fakulti Sains Sosial dan Kemanusiaan (FSSK), UKM, Prof. Madya Karim Harun pula bertindak selaku pemudah cara bagi wacana ini yang turut disiarkan secara dalam talian melalui aplikasi Zoom dan laman sosial Facebook ATMA. Yang turut hadir dalam program wacana tersebut ialah Pengerusi Lembaga Pengelola Dewan Bahasa dan Pustaka (DBP), yang juga merangkap Pengarah ATMA, iaitu YBhg. Prof. Datuk Seri Dr. Awang Sariyan.

Bagi prakata bahasa Melayu, Prof. Dr. James memetik kenyataan daripada seorang profesor Indonesia, iaitu Prof. Dr. Anton Moeliono yang menyebut “Bahasa Indonesia masih sama dengan bahasa Melayu dan kita tidak akan jujur jika hendak mengatakan bahawa bahasa Indonesia bukan bahasa Melayu lagi“. Sejarah pula merujuk sesuatu yang harus ada dokumentasi sama ada yang ditulis atau dirakam.

Beliau turut menerangkan tentang konsep kosmopolis Sanksrit yang diutarakan oleh Profesor Pollock pada tahun 2006. Kosmopolis itu membawa maksud sesuatu lingkungan budaya, politik dan astetik yang jauh lebih besar daripada hanya satu negara atau wilayah. Menurut Prof. Pollock, kosmopolis Sanskrit bergerak dari Asia Selatan ke Asia Tenggara. Sehubungan dengan itu, beliau ingin melihat impak kosmopolis Sanskrit kepada masyarakat di kepulauan Asia Tenggara.

Tambahnya lagi, pada tahun 385, batu prasasti telah dipahat dalam bahasa Sanskrit di tenggara Pulau Borneo dan merupakan bahasa Sankrit pertama yang ditemui di seluruh kepulauan alam Melayu. Permulaan sejarah bahasa Melayu bermula sejak 1600 tahun lalu dengan penemuan beberapa batu prasasti seperti Prasasti Talang Tuwo dan Prasasti Kedukan Bukit. Sudah terbukti bahawa sejak zaman tersebut, bahasa Melayu sudah ditulis, dibaca dan digunakan untuk mendokumentasikan situasi politik di Sumatera Selatan. Namun begitu, pada waktu itu, tulisan Sanskrit dipinjam untuk menulis bahasa Melayu.

Bahasa Melayu sudah sampai di Manila pada tahun 900 yang dibuktikan melalui sekeping tembaga yang ditulis dalam bahasa Melayu dan baru ditemui pada tahun 1987. Penemuan ini menjadi bukti bahasa Melayu sudah menjadi bahasa antarabangsa walaupun masyarakat di Filipina berbahasa Tagalog.

Selanjutnya, penerangan beliau beralih pula pada abad ke-16. Pada masa itu, telah ada surat diplomatik yang ditulis dalam bahasa Melayu menerusi tulisan Jawi dan merupakan surat tertua dalam bahasa Melayu. Surat tersebut merupakan surat yang diutus oleh Sultan Abu Hayat di Pulau Ternate kepada Raja John III, dari Portugal. Walaupun masyarakat di pulau tersebut tidak menggunakan bahasa Melayu Polinesia tetapi hubungan diplomatiknya di peringkat antarabangsa menggunakan bahasa Melayu.

Pada tahun 1521, seorang rakyat Itali, Antonio Pigafetta telah sampai di Pulau Tidore dan mencatatkan kata-kata dalam bahasa Melayu walaupun bahasa masyarakat di sana bukanlah menggunakan bahasa yang bukan sekeluarga dengan bahasa Melayu. Prof. Dr. James turut menganggap bahawa daftar ini merupakan daftar kata yang paling tua untuk bahasa Melayu.

Pada abad ke-17 pula, telah banyak surat dalam bahasa Melayu yang dijumpai. Antaranya termasuklah Perjanjian Bongaya antara kerajaan Belanda dengan kerajaan Makassar. Perjanjian tersebut tidak ditulis dalam bahasa Makassar sebaliknya menggunakan bahasa Melayu. Pada tahun 1623, warganegara Belanda telah menulis kamus bahasa Belanda-bahasa Melayu dan bahasa Melayu-Belanda di Pulau Ambon dan bukannya di Melaka. Kamus tersebut digunakan oleh orang-orang Belanda yang datang ke Kepulauan Melayu. Kedua-dua bukti yang ada jelas menunjukkan bahasa Melayu sudah pun menjadi bahasa antarabangsa pada masa tersebut.

Pada abad ke-18, terdapat surat diplomatik yang ditulis dalam bahasa Melayu oleh Sultan Nuku kepada Gabenor Inggeris di Bengkulu (Sumatera). Pada tahun 1780, wujudnya kamus Belanda-Melayu-Portugis bagi kegunaan orang di Jakarta dan Melaka pada waktu itu.

Tambahnya lagi, pada abad ke-19, iaitu pada tahun 1872, terdapat satu surat yang ditulis oleh imam di sebuah kawasan terpencil di Kampung Walai, Aru, Maluku Tenggara dalam bahasa Melayu yang bertulisan Jawi. Menurut Sarjana Evolusi Inggeris, iaitu Alfred Wallace, walaupun masyarakat di kawasan itu masih tidak bertamadun, sebenarnya mereka telah mempunyai tulisan. Surat tersebut menjadi bukti bahawa bahasa Melayu telah tersebar jauh hingga ke kawasan terpencil dan bukannya hanya menjadi bahasa antara raja dengan kerajaan semata-mata. Pada tahun 1819, terhasilnya kamus bahasa Melayu yang diterbitkan di London.

Pada abad-20, tiba-tiba bahasa Melayu bertukar menjadi bahasa Indonesia berdasarkan kandungan Sumpah Pemuda pada 28 Oktober 1928. Pada tahun 1943, sebuah buku yang bertajuk Malay. A Guide to the Spoken Language telah diterbitkan untuk kegunaan askar Amerika yang menyerang orang Jepun di Pulau Jawa dan sekitarnya. Sebuah kamus, iaitu A Malay-English Dictionary: Romanised telah diterbitkan di Greece pada tahun 1932.

Sudah lebih dari 500 tahun bahasa Melayu menjadi bahasa antarabangsa dan bahasa Melayu sudah pun berstatus bahasa antarabangsa berdasarkan segala bukti sejarah yang ada. Walau bagaimanapun, usaha pengantarabangsaan bahasa Melayu kini lebih bertumpu kepada memberikan kesedaran dan keyakinan kepada penutur bahasa Melayu tentang keupayaan bahasa ini menjadi bahasa antarabangsa.

Beliau turut memetik kata-kata F. Valentyn pada tahun 1726, iaitu “Bahasa Melayu sudah digunakan di seluruh Nusantara dan di semua negara Timur sebagai sebuah bahasa yang difahami di mana-mana dan oleh sesiapa pun serta di bandar-bandar perdagangan dan pedalaman Teluk Parsi dan sejauh Filipina.


Fasiliti KPM Dibuka sebagai PPS

Untuk mendapatkan maklumat terkini, ikuti kami melalui Telegram

KUALA LUMPUR-Sejak tengah hari semalam, fasiliti Kementerian Pendidikan Malaysia (KPM) di seluruh negara terus dibuka sebagai Pusat Pemindahan Sementara (PPS) dengan menerima mangsa-mangsa banjir di kawasan terbabit.

Menurut YB Senator Datuk Dr. Mohd Radzi Md. Jidin, Menteri Kanan Pendidikan, warga KPM juga tidak terkecuali turun ke lapangan bagi membantu mangsa-mangsa yang dipindahkan selain memastikan kelancaran operasi PPS di sekolah.

Berdasarkan situasi semasa, beliau telah mengarahkan semua Jabatan Pendidikan Negeri (JPN-PPD) supaya sentiasa bersedia untuk bekerjasama dengan agensi-agensi yang berkaitan dengan pengurusan bencana, khususnya dalam usaha memudahkan penggunaan fasiliti KPM sebagai PPS.

Dalam laman sosial Facebook milik beliau, YB Menteri Kanan Pendidikan turut mendoakan agar usaha membantu rakyat yang terjejas akibat banjir dipermudahkan. “Saya akan pastikan semua fasiliti KPM dimanfaatkan sepenuhnya untuk membantu mangsa yang terlibat, iaitu sebelum atau selepas banjir,” ujar beliau.

Beliau juga mengucapkan terima kasih kepada seluruh warga KPM atas segala khidmat yang diberikan.


Menelusuri Pemikiran Seorang Pemimpin dalam Xi Jinping: Tadbir Urus China I

KUALA LUMPUR – Hubungan diplomatik Malaysia-China yang terjalin sejak tahun 1974 terus kukuh, namun pada kali ini hubungan tersebut diterjemahkan melalui kerjasama dalam bidang penerbitan pula. Sejarah tercipta pada hari ini, bertempat di Dewan Pleno, Aras 3, Pusat Konvensyen Kuala Lumpur (KLCC) apabila Dewan Bahasa dan Pustaka (DBP) bersama-sama Foreign Language Press (FLP) menganjurkan Majlis Pelancaran Buku Xi Jin Ping: Tadbir Urus China I. Pejabat Penerangan Majlis Negeri China (SCIO), China International Publishing Group (CIPG) serta Kedutaan Republik Rakyat China di Malaysia bertindak selaku penaja demi memastikan majlis yang diadakan dapat berlangsung dengan jayanya.

Majlis dimulai dengan ucapan TYT Ouyang Yujing, Duta Besar Republik Rakyat China, diikuti dengan ucapan oleh YBhg. Prof. Datuk Seri Dr. Awang Sariyan, Pengerusi Lembaga Pengelola DBP, ucapan Dua Zhanyuan selaku Presiden China International Publishing Group (CIPG) yang diadakan melalui rakaman radio, kemudian disusuli dengan ucapan oleh YB Xu Lin, Timbalan Ketua jabatan Publisiti Jawatankuasa Pusat Parti Komunis China merangkap Menteri di Pejabat Penerangan Dewan Negara Republik Rakyat China (SCIO) yang juga melalui rakaman radio. Kemuncak acara dirasmikan oleh Tan Sri Azhar Azizan Harun, Yang Dipertua Dewan Rakyat.

Buku terjemahan yang dilancarkan pada hari ini merupakan kompilasi hasil kerja Presiden China, Xi Jinping yang dihasilkan sejak 15 November 2012 hingga 13 Jun 2014 yang meliputi 79 teks ucapan seminar, forum, wawancara, komentar, nota penjelasan, sedutan ucapan, serta inti pati kenyataan yang terbahagi kepada 18 bab.

Itulah yang dapat diungkapkan apabila meneliti secara permukaan isi cerita yang terdapat dalam buku yang wajar dimiliki oleh segenap lapisan masyarakat jika ingin menelusuri sejarah yang panjang tentang China. Buku tersebut memberikan penjelasan dan ketidakfahaman orang awam berkaitan dengan masyarakat di negara China. Presiden Xi Jin Ping ada menyebut dalam tulisan beliau bahawa impian masyarakat China ialah kebahagiaan dan kegembiraan yang sama dengan impian rakyat di negara-negara lain.

Oleh hal yang demikian, nilai teras sosialisme yang perlu diikuti menerusi versi China menurut Presiden Xi Jinping termasuklah memupuk amalan yang membawa keamanan, kemakmuran, demokrasi, keadilan, peradaban keharmonian, keluhuran undang-undang, nilai patriotisme, mengutamakan integriti dan nilai persahabatan.

Penerbitan Xi Jinping: Tadbir Urus China I dalam bahasa Melayu dapat diandaikan sebagai hadiah tahun baharu bagi penggemar yang sekian lama menantikan penerbitan buku ini. Pelbagai unsur positif dapat dicerap menerusi kandungan buku ini, khususnyaÂ  hala tuju negara dalam menghadapi arus kemodenan, globalisasi yang memberikan impak kepada rakyat dan pembangunan China yang kini menjadi kuasa kedua terbesar di dunia.


Merealisasikan Keluarga Malaysia Tatkala Dilanda Musibah

Malaysia sedang berduka pada ketika ini apabila beberapa buah kawasan musnah dilanda banjir yang tidak terduga akan kehadirannya. Ketika negara ini masih bergelut dengan kemelut pandemik COVID-19, berlaku pula banjir besar di luar jangkaan sehingga membawa kesukaran kepada masyarakat terutamanya bagi golongan yang tinggal di kawasan yang berkepadatan tinggi.

Namun begitu, di sebalik bencana ini, timbul suatu perkara yang begitu membanggakan, iaitu semangat perpaduan, simpati, empati dan belas kasihan yang ditunjukkan oleh masyarakat tanpa mengira bangsa, agama, keturunan mahupun umur. Mereka sememangnya telah memanifestasikan Keluarga Malaysia seperti yang telah dilaungkan oleh kepimpinan negara.

Pelbagai bentuk bantuan yang diberikan dan sumbangan itu sangat diperlukan oleh golongan yang terjejas akibat musibah yang tidak terduga itu. Situasi semakin kritikal apabila masih ada yang terperangkap dalam kediaman yang telah ditenggelami air. Situasi yang lebih meruntun hati juga dapat disaksikan apabila ada mangsa yang ditemui sudah tidak bernyawa.

Harapan disandarkan kepada mereka yang memiliki kelebihan kudrat tenaga, sumber fasilitet dan kewangan bagi menghulurkan bantuan kepada mangsa yang terkesan. Permuafakatan segenap lapisan masyarakat yang ditunjukkan benar-benar membuktikan bahawa rakyat Malaysia memiliki sifat prihatin dan nilai kemanusiaan yang luar biasa. Tanpa acuan ataupun laungan Keluarga Malaysia, mereka mampu menjadi masyarakat yang memahami dan bertindak balas terhadap kesusahan yang dialami oleh individu lain.

Rakyat pada ketika ini berjaya membuktikan bahawa satu daripada cita-cita Rukun Negara, iaitu mencapai perpaduan yang lebih erat dalam kalangan sebuah masyarakat diyakini hampir tercapai.

Syabas kepada seluruh rakyat Malaysia yang berjiwa besar dan penyayang. Apa-apa yang diharapkan supaya semangat ini dapat diteruskan bagi menjadikan negara ini sebuah negara yang teguh dan harmoni walaupun sedang dilanda badai. Semoga diberikan ganjaran yang sebaik-baiknya bagi mereka yang membantu dan bersimpati serta diberikan kekuatan dan ketabahan kepada mereka yang terkesan dan terjejas oleh musibah ini.

Dr. Naziatul Aziah Mohd Radzi, Pensyarah Kanan, Fakulti Hospitaliti, Pelancongan dan Kesejahteraan, Universiti Malaysia Kelantan, Kampus Kota, Pengkalan Chepa, Kelantan.


PPMM Menyantuni Mangsa Banjir DBP

Untuk mendapatkan maklumat terkini, ikuti kami melalui Telegram

KUALA LUMPUR – Bencana banjir yang berlaku baru-baru ini turut dialami sejumlah 16 orang karyawan Dewan Bahasa dan Pustaka dari pelbagai kawasan. Kejadian yang disifatkan antara yang terburuk itu mendapat perhatian Pengurusan Tertinggi DBP. Pada 18 Disember 2021, Pasukan Sukarelawan DBP yang diketuai oleh Encik Hasmadi Mohd. Ali, Ketua Bahagian Pentadbiran Am DBP, diwujudkan untuk menyelaras dan menyalurkan bantuan dengan segera kepada karyawan yang terjejas.

Sejak dua hari lalu, kerja-kerja pembersihan di rumah karyawan yang menjadi mangsa banjir terus dilaksanakan. Bantuan awal ini meliputi agihan bahan makanan, pakaian, sumbangan wang tunai dan pembersihan rumah oleh pasukan yang dianggotai oleh Ketua-ketua Bahagian dan kakitangan DBP pada pelbagai peringkat.

Insiden yang menimpa karyawan DBP tersebut telah mendapat perhatian Persatuan Peguam-peguam Muslim Malaysia (PPMM). Pada hari ini bertempat di lobi Menara DBP, sebuah majlis ringkas penyerahan sumbangan pihak PPMM kepada karyawan DBP telah diadakan. YBrs. Encik Roslizam Rahim, Naib Presiden Persatuan Peguam-peguam Muslim Malaysia (PPMM) mewakili YBhg. Datuk Zainul Rijal Abu Bakar, Presiden PPMM, telah menyerahkan sumbangan tersebut kepada YBhg. Datuk Abang Sallehuddin Abg. Shokeran, Ketua Pengarah DBP. Turut hadir dalam pertemuan tersebut ialah Encik Hasmadi Mohd. Ali, Puan Hajah Norjanah binti Yusof, Ketua Bahagian Pembinaan Bakat dan Kepakaran DBP, Puan Yusmawati Ab.llah, Pengerusi Biro Kebajikan PPMM dan Encik Mohamad Amirnizam Azmi yang juga dari PPMM.

Dalam pertemuan singkat itu, Ketua Pengarah DBP mengucapkan setinggi-tinggi penghargaan dan terima kasih kepada PPMM atas perhatian dan sumbangan yang diberikan kepada mangsa banjir DBP. Ketua Pengarah juga mendoakan agar seluruh mangsa banjir dapat bertenang dan beliau percaya semua pihak bertungkus-lumus untuk memberikan bantuan kepada golongan yang terjejas, selain memberikan tumpuan kepada misi bantuan kepada mangsa banjir yang lain.

Encik Roslizam Rahim juga berharap agar karyawan DBP yang terjejas akibat bencana banjir  serta mangsa banjir yang lain akan terus dibantu khususnya dari segi material serta sokongan psikologi. Menurut Puan Yusmawati Ab.llah, tuntutan insurans tidak boleh dilakukan oleh mangsa banjir kerana klausa tersebut tidak terdapat dalam polisi insurans bagi melindungi pemegang insurans yang terjejas kerana bencana alam termasuk diri dan harta benda.

Perkara yang boleh dilakukan ialah pihak tertentu disarankan untuk memberikan bantuan dari segi material mahupun sokongan psikologi. Tambah beliau, PPMM akan terus bersedia menghulurkan bantuan yang boleh disalurkan berdasarkan pengalaman dan kepakaran sedia ada pihak PPMM, agar mangsa banjir  dapat diberikan bantuan secepat yang mungkin.

Pertemuan ringkas itu diakhiri dengan penyerahan Kamus Dewan Perdana oleh Datuk Abang Sallehuddin Abg. Shokeran kepada Encik Roslizam Rahim.


Psikologi dalam Mendidik Anak-anak dan Pelajar

Dalam bidang pendidikan, ibu bapa berperanan mendidik anak-anak di rumah. Peranan ibu bapa sebagai “guru” di rumah juga sangat penting dalam membentuk perkembangan jasmani, emosi, rohani dan intelek seseorang anak. Manakala guru pula berperanan mendidik dan mengajar pada peringkat sekolah rendah dan menengah. Ibu bapa boleh mendidik anak-anak mereka mengikut kemampuan dan kebolehan mereka dengan memberikan perhatian kepada kebersihan, adab sopan, mengamalkan suruhan agama dan melakukan perkara yang membentuk kehidupan mereka pada masa hadapan.

Oleh itu, ibu bapa dan guru perlu sentiasa bekerjasama dan memahami serba sedikit perkara yang berkaitan dengan berkaitan psikologi pendidikan supaya dapat membantu mereka ke arah pendidikan yang berkesan di rumah dan di sekolah. Kerjasama antara ibu bapa dengan guru sangat penting diwujudkan di sesebuah sekolah, misalnya melalui Persatuan Ibu Bapa dan Guru (PIBG) yang ditubuhkan. Peranan PIBG di kebanyakan sekolah kurang berfungsi dalam erti kata membentuk kerjasama antara ibu bapa dengan guru bagi mendidik murid dengan cemerlang.

Sementara itu, kerjasama erat antara guru dengan ibu bapa begitu penting bagi menghasilkan murid dan pelajar yang cemerlang dalam ilmu pengetahuan dan juga tingkah laku serta akal budi mereka. Melalui proses pengajaran dan pembelajaran (PdP), pengajaran dan pemudahcaraan (PdPc), serta pengajaran dan pembelajaran di rumah (PdPR) membolehkan anak-anak terdidik dari segi jasmani, emosi, rohani dan intelek yang seimbang.

Tidak dinafikan psikologi Islam juga telah berkembang lama seiring dengan psikologi Barat. Islam mengambil landasan penting daripada Al-Quran dan Hadis sebagai usaha mendidik anak-anak dengan iman, adab, akhlak, amal dan ibadat yang menuju ke arah ketakwaan. Islam jelas menyarankan supaya mendidik anak-anak mengikut zamannya. Ibu bapa berperanan mendidik dan memberikan nama yang baik, mendidik adab yang baik, memberi kedudukan yang baik serta melatih anak-anak melakukan perkara yang baik dalam kehidupannya.

Dari segi psikologi pembangunan manusia, jika diteliti pastinya hal ini menghuraikan secara terperinci segenap aspek berhubung dengan pembangunan manusia, iaitu bermula dari peringkat kanak-kanak, remaja sehinggalah dewasa. Kajian ini berkaitan dengan sejak pertumbuhan dan perkembangan, pengaruh baka, sebelum dan selepas kelahiran, perkembangan holistik, konteks perkembangan remaja, perkahwinan dan dewasa.

Kajian Wiliam Jemes yang mendefinisikan psikologi sebagai, “sains bagi kehidupan mental” yang meliputi aspek-aspek seperti perasaan, keinginan, kognisi, penaakulan, membuat keputusan dan lain-lain yang berkaitan sains tingkah laku dan proses-proses mental merujuk kepada pemikiran perasaan dan ingatan. Imam Al-Ghazali pakar psikologi Islam menyarankan proses pendidikan melalui nasihat dan bimbingan. Melalui nasihat dan bimbingan itu dikatakan lebih berkesan terutamanya apabila dilakukan oleh ibu bapa melalui contoh dan teladan yang baik.

Manakala, Wilhlem Wundt (1832-1920) yang mendapat jolokan Bapa Psikologi Moden pertama menggunakan kaedah saintifik, iaitu mendidik dengan kaedah psikologi. Kaedah ini lebih kepada mendidik pelajar di dalam kelas bagi membentuk peribadi murid mengikut apa-apa yang telah digariskan oleh pakar pendidikan.

Sarjana pedagogi kritis seperti R.Dreeben (1968) , Kathleen Lynch  dan Eric Margolis menyebutnya sebagai “kurikulum tersembunyi” (hideen curriculum), iaitu sebuah dimensi pendidikan secara tidak langsung yang mensosialisasikan murid ke dalam masyarakat. Dalam erti kata lain, inilah guru yang sewajarnya dilihat sebagai kelompok intelektual transformatif kerana mereka perlu bertanggungjawab mengemudi hala tuju pendidikan. Oleh hal yang demikian, guru bukan sahaja mendidik dengan setakat membantu proses membaca dan mengira, malah turut berdialog, mengkritik serta membina rukun sosial dan budaya yang bakal membentuk pandangan alam murid sebagai penggerak perubahan sosial yang berkesan.

Oleh sebab itu, tumpuan kepada akal, perasaan dan juga hati mestilah diberikan pendidikan yang sewajarnya apabila berada di rumah dan di sekolah. Keseimbangan pendidikan antara ibu bapa dengan guru perlu diteruskan dari semasa ke semasa. Pada masa ini, peranan PIBG begitu penting bagi mendidik murid di sekolah. Kerjasama erat antara ibu bapa dan guru mampu menjadikan murid berjaya dalam pelajaran dan sahsiahnya.

Berkaitan dengan tingkah laku sosial pula, menurut pandangan Beck (1982), sikap ialah suatu istilah yang pada umumnya digunakan untuk merujuk kepada perasaan positif atau negatif seseorang atau sesuatu. Oleh sebab itu, sikap merupakan pembawaan cara bertindak, kepercayaan atau perasaan positif atau negatif terhadap objek, manusia, situasi atau idea. Perasaan inilah yang akan menentukan pelbagai bentuk tingkah laku sosial.

Ibu bapa dan guru juga wajar mendidik anak-anak ke arah pembentukan sifat positif dalam kehidupan mereka. Pandangan yang positif mestilah sentiasa diberikan kepada anak-anak melalui motivasi yang diberikan. Pendidikan akhlak dan nilai murni dapat membentuk anak-anak yang berkeyakinan dan mempunyai jati diri yang kukuh. Sebagai contoh, seseorang bapa itu mempunyai cara tersendiri bagi menggembirakan anak-anak dalam proses sosiologi mereka. Ketegasan mereka dapat mendidik anak-anak menjadi anak berdisiplin, bertanggungjawab, berdikari dan juga memahami tugas sebagai lelaki pada masa depan. Begitu juga dengan ketegasan, mereka dapat mengelakkan anak-anak terjebak dalam kancah masalah sosial seperti merokok, melepak dan terbabit dalam kegiatan lumba haram.

Menurut Field dan Widmayer, seorang ibu pula mempunyai kecenderungan yang lebih untuk bertindak balas terhadap pertuturan anak-anak.  Dengan cara melayan anak, ibu secara tidak langsung membantu dalam pembentukan pola pertuturan kanak-kanak. Pada kebiasaannya, hubungan mereka lebih dekat dengan anak-anak. Ibu juga kaya dengan sifat kelembutan, kasih sayang dan disertai dengan ketegasan yang dapat membentuk jati diri anak-anak supaya taat mengerjakan ibadah, menepati masa, dan kaya dengan kasih sayang serta sifat kemanusiaan. Ibu juga dapat membentuk iman dan akhlak anak-anak yang baik dan terpuji.

Peranan ini sewajarnya disambut oleh para guru pada peringkat awal kanak-kanak di Tadika, diteruskan di sekolah rendah dan dimantapkan di sekolah menengah bagi memperteguh jati diri, peribadi dan sahsiah seseorang pelajar yang akan menghadapi kehidupan yang penuh cabaran pada masa depan.

Jika dikaji dan diteliti fenomena pada masa ini, anak-anak yang berilmu tetapi kurang beriman dan berakhlak pada akhirnya akan menemui kegagalan dalam kehidupan mereka. Oleh itu, keseimbangan ilmu, iman dan akhlak sangat penting bagi menentukan kejayaan dalam kehidupan pada masa akan datang. Elakkan anak-anak terpengaruh dan lalai dengan sesuatu yang tidak berfaedah dalam era globalisasi ini. Proses PdP yang berkesan sama ada di rumah dan di sekolah perlu mendapat bimbingan dan bantuan daripada ibu bapa dan guru serta masyarakat. Melalui nasihat yang baik dan bimbingan yang berkesan sahaja akan menjadikan mereka mampu mencapai kecemerlangan dalam kehidupan.


Karyawan Terjejas: KP Ketuai Pasukan Sukarelawan

Untuk mendapatkan maklumat terkini, ikuti kami melalui Telegram

Hulu Langat, Selangor – YBhg. Datuk Abang Sallehuddin Abg. Shokeran, Ketua Pengarah Dewan Bahasa dan Pustaka (DBP) pada hari ini mengetuai Pasukan Sukarelawan DBP dengan mengadakan lawatan ke rumah karyawan yang terjejas di kawasan Hulu Langat ekoran banjir terburuk yang melanda negara. Beliau turun padang untuk menyantuni karyawan terbabit bersama-sama Ketua-ketua Bahagian dan pasukan sukarelawan untuk sama-sama bergotong-royong membersihkan kawasan tersebut selain menyerahkan sumbangan kepada karyawan terbabit.

Usaha ini bukan sahaja dapat membantu meringankan beban yang terpaksa ditanggung, malah sekurang-kurangnya dapat meringankan beban emosi yang ditanggung oleh karyawan yang terlibat susulan musibah yang melanda. Lebih-lebih lagi, ada dalam kalangan karyawan DBP yang diduga dengan kemusnahan harta benda sekelip mata sehingga terpaksa menanggung kerugian besar.

Karyawan DBP yang berkelapangan turut serta bagi menghulurkan bantuan dan dapat merasai sendiri pengalaman berada di kawasan berkenaan, selain turut menghulurkan sumbangan peribadi masing-masing. Meneliti situasi di kawasan terbabit, keadaan yang terjejas menyebabkan mangsa turut mengalami trauma.

Karyawan yang menjadi mangsa banjir perlu dibantu dari sudut fizikal dan emosi kerana berada dalam keadaan kurang bermaya dan semangat mereka perlu dipulihkan dengan secepat yang mungkin.

Walau bagaimanapun, misi sukarelawan yang dilakukan masih lagi tertakluk pada Prosedur Operasi Standard (SOP) yang ditetapkan agar keadaan terkawal tanpa sebarang kejadian yang tidak diingini.

Tambah beliau, pasukan sukarelawan masih perlu merujuk pihak polis, bomba, Pejabat Daerah serta Majlis Keselamatan Negara agar usaha yang dijalankan dapat dilakukan dengan lebih berkesan. Beliau juga turut berharap agar mangsa banjir tidak berputus asa dan semua pihak akan terus berusaha membantu sedaya yang termampu agar musibah yang melanda dapat ditangani dengan pelaksanaan kaedah terbaik.

Pada masa yang sama, beliau menasihati agar seluruh mangsa dapat bertenang dan tidak akan menyerah kalah serta berharap agar pihak majikan juga dapat memahami situasi ini dengan bertindak secara rasional supaya mangsa banjir dapat dipulihkan trauma mereka secara berperingkat.

Kegigihan dan usaha terpuji pasukan sukarelawan yang ditubuhkan serta-merta, iaitu bukan sahaja di DBP namun di seluruh kawasan terjejas melambangkan keprihatinan rakyat Malaysia dalam usaha membantu mangsa yang terlibat dengan musibah banjir.


DBP Terima Anugerah Juara Integriti dan Antirasuah 2021

Alor Gajah ‒ Dewan Bahasa dan Pustaka (DBP) menerima anugerah Juara Integriti dan Antirasuah 2021 bagi kategori agensi awam persekutuan dalam Majlis Apresiasi Juara Antirasuah (MAJAR) bersempena dengan Kolokium Integriti dan Antirasuah 2021, pagi ini. Kolokium yang berlangsung selama dua hari bermula pada 23 hingga 24 Disember 2021 di Dewan CREaTE, Alor Gajah ini dianjurkan oleh Persatuan Pegawai Integriti Bertauliah Malaysia (ACeIO).

Menurut Presiden ACeIO, Tuan Ahmad Sabri Mohamed, “Anugerah ini diberikan khusus kepada pertubuhan, persatuan, agensi, institusi serta individu yang berjaya menunjukkan komitmen dan inisiatif dalam usaha membudayakan serta mengangkat integriti dan memerangi amalan rasuah.”

Pada majlis tersebut, sebanyak 14 pihak yang menerima anugerah Juara Integriti dan Antirasuah 2021 mengikut kategori yang berbeza-beza, iaitu Persatuan Penguatkuasa PBT Negeri Johor (kategori persatuan/pertubuhan); Universiti Perguruan Sultan Idris (kategori institusi pendidikan tinggi); Kementerian Pembangunan Luar Bandar (kategori kementerian); Pejabat Ketua Pendaftar Mahkamah Persekutuan dan DBP (kategori agensi awam persekutuan); Pejabat Setiausaha Kerajaan (SUK) Melaka, Pejabat SUK Negeri Sembilan, Pejabat SUK Kedah dan Pejabat SUK Johor (kategori SUK); Jabatan Agama Islam Negeri Melaka (kategori agensi negeri); Majlis Perbandaran Sepang, Majlis Perbandaran Dungun dan Majlis Perbandaran Segamat (kategori Pihak Berkuasa Tempatan); serta Majlis Perbandaran Kluang yang menerima Anugerah Khas MAJAR 2021.

Jarang-jarang kita jumpa agensi yang boleh melahirkan warga kerja yang membudayakan integriti dan menolak rasuah. Pada tahun 2019, Majlis Perbandaran Kluang berjaya melahirkan lebih daripada 20 orang Juara Antirasuah yang penuh integriti dengan menolak sebarang bentuk pemberian dan rasuah. Hal yang demikian tidak terhenti di situ malah ada kesinambungannya. Kita dapat lihat hasilnya pada tahun ini apabila Majlis Perbandaran Kluang sekali lagi menunjukkan kecemerlangan dengan melahirkan 17 orang Juara Antirasuah.

“Bersama-samalah kita menjayakan pembudayaan dan pengukuhan integriti dalam kalangan Keluarga Malaysia.

Ketika penyampaian Anugerah Khas MAJAR 2021, Yang Dipertua Majlis Perbandaran Kluang, Puan Norliyati Md Nor berkata, “Dengan penyampaian anugerah ini, diharapkan pada masa akan datang lebih ramai yang menerima anugerah sebegini dan menjadi juara integriti dan antirasuah. Pembudayaan amalan integriti tidak seharusnya terhenti setakat hari ini sahaja, ajaklah lebih banyak orang untuk bersama-sama mengamalkan integriti, bersikap telus serta menolak sebarang unsur rasuah dalam kehidupan sehari-harian.”


Koridor Pengetahuan ICT HUAWEI Malaysia Dilancarkan

CYBERJAYA – Koridor Pengetahuan ICT (Huawei Malaysia) telah dilancarkan secara rasmi oleh YB Senator Dato’ Dr. Mah Hang Soon Timbalan Menteri Pendidikan I, bertempat di Cyberjaya pada hari ini, sebagai sebahagian daripada sambutan untuk memperingati ulang tahun ke-20 syarikat gergasi tekonologi maklumat dan komunikasi (ICT) global itu di Malaysia. Koridor Pengetahuan ICT direka bentuk sebagai Hab Teknologi Maklumat dan Komunikasi (ICT) bagi membolehkan rakyat Malaysia, terutamanya generasi muda untuk memahami jejak industri ICT.

Koridor tersebut bertujuan untuk mencapai sasaran yang lebih luas, iaitu merangkumi pelajar sekolah rendah dan menengah, pelajar di institusi pengajian tinggi, guru, agensi kerajaan serta orang awam di Malaysia, selain untuk memperkenalkan mereka kepada sejarah pembangunan industri ICT dan sumbangan Huawei Malaysia kepada aspek pendigitalan negara dan pembangunan bakat.

Turut hadir dalam majlis itu ialah, Encik Zac Chow, Naib Presiden Kumpulan Perniagaan Rangkaian Huawei Malaysia. Semasa menyampaikan ucap utama pelancaran, Timbalan Menteri Pendidikan I berkata, peralihan pantas ke arah teknologi digital akibat COVID-19 telah mengubah sepenuhnya cara hidup manusia dan akan terus menjejaskan komuniti global dan daya saing antarabangsa melalui cara yang tidak pernah dilihat sebelum ini. Beliau menegaskan bahawa inisiatif perlu diambil untuk membuktikan masa depan seseorang itu dengan pengetahuan yang betul dan set kemahiran yang relevan untuk terus berada di hadapan.

Idea bahawa teknologi digital akan menjadi tunjang ekonomi mampu merangsang tindak balas yang luar biasa terhadap cabaran dan memupuk inovasi untuk merangsang pertumbuhan pada tahun-tahun akan datang. Oleh itu, penubuhan koridor ini merupakan satu daripada langkah-langkah yang diambil untuk memastikan generasi muda dapat membiasakan diri mereka dengan ICT dalam usaha untuk membentuk mereka menguasai ekonomi digital Malaysia.

YB Datuk Dr. Mah Hang Soon percaya koridor itu akan menjadi manifestasi inovasi dan pembangunan teknologi Malaysia yang akan membantu generasi muda membiasakan diri dengan peralatan digital sekali gus menguasai kemahiran tersebut. Tambah beliau, kerjasama antara sektor awam dengan swasta amat digalakkan untuk melaksanakan pelan digital strategik dan menghasilkan penyelesaian yang kondusif bagi mempercepat proses inovasi dan mewujudkan ekosistem digital yang berkesan.

“Langkah-langkah ini boleh membentuk anak muda kita untuk menjadi kompeten pada peringkat tempatan dan global. Dengan itu, saya memuji usaha besar Huawei dalam usaha melancarkan Koridor Pengetahuan ICT serta memacu pembangunan bakat di Malaysia,” ujar YB Datuk Dr. Mah.

Menurut beliau, program Huawei seperti Seeds for the Future, Huawei Spark Malaysia, Huawei ASEAN Academy dan Huawei ICT Academy hanyalah sebahagian daripada program-programnya yang telah meninggalkan impak yang tinggi dalam memupuk bakat digital di negara ini dan mengukuhkan asas ekonomi digital negara.

Pada majlis yang sama, dalam ucapan alu-aluannya, Encik Chow, Naib Presiden Kumpulan Perniagaan Rangkaian Pembawa Huawei Malaysia, berkata beliau berharap Koridor Pengetahuan ICT Huawei akan menjadi jambatan antara pemahaman dengan inovasi. “Kami berharap hal ini dapat menyemarakkan minda, mencabar kreativiti dan diharapkan dapat membantu membentuk generasi bakat digital pada masa kan datang.

Bagi beliau, Koridor Pengetahuan ICT akan menjadi platform pendidikan dan perkongsian pengetahuan yang berkesan yang memupuk dan memperkaya pembangunan bakat di negara ini. “Huawei percaya dalam memupuk bakat digital, kita mesti memupuk bakat digital yang mencukupi untuk meraih faedah ekonomi digital dan kami berharap Koridor Pengetahuan ICT ini bersama-sama program kami yang lain dapat membantu memupuk ekosistem bakat ICT di negara ini,” akhiri beliau.


Permulaan Sesi Persekolahan Penggal 3, 2021/2022 Ditangguhkan

Untuk mendapatkan maklumat terkini, ikuti kami melalui Telegram

PUTRAJAYA- Kementerian Pendidikan Malaysia (KPM) memaklumkan bahawa tarikh permulaan sesi persekolahan bagi Penggal 3, 2021/2022 ditangguhkan selama seminggu. Oleh hal yang demikian, tarikh baharu bagi sesi persekolahan Penggal 3, 2021/2022 akan bermula pada 9 Januari 2022 bagi sekolah Kumpulan A (Johor, Kedah, Kelantan dan Terengganu) dan pada 10 Januari 2022 bagi sekolah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya).

Keputusan KPM tersebut dibuat berdasarkan penelitian terhadap kesan banjir besar yang melanda negara baru-baru ini. Sehingga 24 Disember 2021, terdapat 475 buah institusi pendidikan di seluruh negara dijadikan Pusat Pemindahan Sementara (PPS). Dalam kenyataan media yang dikeluarkan, KPM sentiasa prihatin akan kesukaran yang dihadapi oleh semua pihak termasuk pengurusan sekolah, guru, murid dan ibu bapa yang terkesan akibat banjir.

Oleh sebab itu, ketetapan penangguhan ini melibatkan semua institusi pendidikan bawah KPM dan semua sekolah swasta yang melaksanakan kurikulum kebangsaan. Manakala, operasi bagi sekolah antarabangsa dan sekolah ekspatriat disarankan mengikut kalendar persekolahan masing-masing. Bagi tadika yang berdaftar bawah KPM pula dibenarkan beroperasi mulai 2 Januari 2022 bagi negeri Kumpulan A dan 3 Januari 2022 bagi negeri Kumpulan B. Institusi pendidikan bawah KPM yang dinyatakan tersebut merujuk pada sekolah, kolej vokasional, kolej matrikulasi dan institut pendidikan guru.

Pada masa yang sama, KPM turut menyarankan agar ketetapan ini turut terpakai di semua institusi pendidikan yang tidak berdaftar dengan KPM.


17 Wira Penguatkuasaan Tolak Sogokan Mewah

Alor Gajah – Bertepatan dengan tema “Juara Integriti Malaysia”, Majlis Perbandaran Kluang (MPK) pada hari ini menjulang Anugerah Khas Juara Integriti dan Antirasuah 2021 dengan pencapaiannya melahirkan sebanyak 17 orang wira dalam kalangan anggota penguatkuasaan.

Menurut Presiden ACeIO, Tuan Ahmad Sabri Mohamed dalam Majlis Apresiasi Juara Antirasuah (MAJAR) bersempena dengan Kolokium Integriti dan Antirasuah 2021 pada hari ini, pegawai-pegawai ini diberikan ujian penilaian tanpa pengetahuan mereka dengan pelbagai sogokan berbentuk pemberian jawatan dan pangkat yang tinggi, wang tunai dan banyak lagi, namun sogokan mewah tersebut berjaya ditolak dengan jayanya.

Tuan Ahmad Sabri berkata, pengiktirafan dan penghargaan ini wajar diberikan kepada pejuang dan pengamal integriti serta antirasuah ini. Perkongsian pengalaman integriti dan amalan tadbir urus yang cemerlang ini perlu dijadikan contoh dan ikutan ramai.

Tambah beliau, “Kita sebagai satu keluarga Malaysia perlu memainkan peranan dalam usaha memantapkan agenda pembudayaan integriti dan pengukuhan antirasuah. Tujuannya adalah untuk melahirkan pegawai yang bertanggungjawab dalam menguruskan pentadbiran organisasi tidak kira sama ada di sektor awam mahupun swasta, serta NGO (Pertubuhan Bukan Kerajaan).”

Sementara itu, Yang Dipertua Majlis Perbandaran Kluang, Puan Norliyati Md Nor berharap agar pencapaian yang diperoleh ini menjadi pemangkin kepada pegawai-pegawainya serta masyarakat untuk terus berusaha membanteras rasuah demi keamanan dan kesejahteraan negara.

Pembudayaan amalan integriti tidak seharusnya terhenti setakat hari ini sahaja. Kita perlulah bersama-sama mengamalkan integriti, bersikap telus serta menolak sebarang unsur rasuah dalam kehidupan, seterusnya menjadi juara integriti dan antirasuah di negara ini.


Pengukuhan Minda untuk Jati Diri Bangsa

Kuala Lumpur – Walaupun Simposium Pengantarabangsaan Bahasa Melayu yang dianjurkan oleh Jabatan Perdana Menteri, dengan kerjasama Dewan Bahasa dan Pustaka serta Universiti Pendidikan Sultan Idris dan Universiti Kebangsaan Malaysia sudahpun berlalu beberapa minggu yang lalu, kobar dan semangat berkaitan dengan isu bahasa kebangsaan sentiasa mendapat tempat yang tidak bermusim di dada dan jendela media tempatan.

Pada hari ini, masih lagi menyala api dari satu zaman yang juga telah dipilih sebagai tema bersempena dengan sambutan hari ulang tahun DBP ke-66. Semarak bahasa dalam diri panel yang dipilih oleh penerbit BERNAMA Radio, iaitu Prof. Madya Ts. Dr. Jessica Ong Hai Liaw, Pakar Psikologi Bahasa, Universiti Pertahanan Nasional Malaysia ini terus sahaja membara dan menjanakan kuasa bahasa dengan begitu aktif sekali. Menerusi perkongsian dalam slot KARTINI yang bertajuk “Kepentingan Psikologi Bahasa dengan Jati Diri Bangsa” yang dikendalikan oleh penyampai Ziana Nasir dan Hanie Hamid, penampilan Dr. Jessica sebagai ikon bahasa sememangnya amat tepat.

Dalam perkongsiannya Dr. Jessica menjelaskan bahawa kesamaan inti pati minda yang dibangunkan oleh bahasa kebangsaan kepada generasi Keluarga Malaysia amat penting dalam membina jati diri bangsa Malaysia secara menyeluruh. Berdasarkan kajian beliau, inti pati minda ini merupakan bukti kesinambungan memori diri oleh setiap diri individu yang menjadi bangsa Malaysia yang terdiri daripada pelbagai keturunan dan etnik.

Memori diri yang berpusat kepada jati diri bangsa Malaysia yang berteraskan bahasa kebangsaan akan menjelmakan pula jati diri dari segi bahasa lakuan dan juga unsur dalaman seseorang bangsa Malaysia. Bahasa Melayu sebagai bahasa kebangsaan inilah yang menjadi teras dalam membina inti pati minda bangsa Malaysia untuk mengukuhkan jati diri bangsanya.

Bahasa Melayu sebagai bahasa kebangsaan Malaysia mestilah didaulatkan oleh seluruh Keluarga Malaysia tidak kira apa-apa pun latar belakang kerana hal ini membuktikan citra penghormatan tertinggi Keluarga Malaysia kepada Rukun Negara. Mendaulatkan bahasa kebangsaan ini tegasnya lagi adalah cerminan lahiriyah jati diri bangsa Malaysia.

Menurutnya lagi, pembelajaran terhadap kepatuhan kepada Rukun Negara juga merupakan paksi pembinaan pati minda rakyat Malaysia sejak mereka kecil lagi. Pemupukan semangat cinta akan Rukun Negara akan dapat direalisasikan apabila Keluarga Malaysia khususnya guru-guru memainkan peranan dengan lebih kreatif terhadap anak murid.

Tambahnya lagi, pendekatan daripada industri kreatif amat perlu bagi memastikan kelestarian usaha mendaulatkan bahasa kebangsaan dapat dilaksanakan dengan lebih berkesan. Permintaan terhadap pembelajaran bahasa Melayu di luar negara ketika ini telah berkembang dengan pesat seperti yang berlaku di China dan di negara-negara lain juga.

Apabila kita di dalam negara tidak mengambil perhatian terhadap perkembangan ini malah memperkecilkan usaha mendaulatkan bahasa kebangsaan, maka sudah pasti kita akan berdepan dengan lebih banyak halangan berbanding dengan kejayaan. Bahasa Melayu juga mempunyai impak ekonomi di dalam negara ini.

Beliau menyeru semua pihak agar mempunyai iltizam yang teguh untuk mengukuhkan minda dengan berteraskan bahasa Melayu dan citra sastera serta budaya tempatan. Sudah pasti hasrat menjelmakan citra budaya bangsa Malaysia yang unik ini akan dapat dilakukan.

Menerusi industri kreatif juga Anugerah Telenovela ialah satu daripada penganjuran anugerah berprestij yang mengiktiraf pengkaryaan dalam bahasa kebangsaan yang diadaptasikan kepada medium baharu. Sudah tentu usaha ini akan dapat menyemarakkan lagi penghargaan kepada bahasa Melayu dalam bidang industri kreatif. Menerusi penganjuran yang berpotensi diangkat ke peringkat antarabangsa, Malaysia akan dilihat sebagai perintis dalam menghargai karya-karya daripada buku yang menggunakan bahasa lain.


Raja Puan Muda Perlis Sokong Martabatkan Keusahawanan Wanita

Untuk mendapatkan maklumat terkini, ikuti kami melalui Telegram

Kuala Perlis – Raja Puan Muda Perlis, Tuanku Hajah Lailatul Shahreen Akashah Khalil menyatakan kegembiraan baginda melihat usahawan wanita terus berusaha memperbaiki diri dengan menuntut ilmu keusahawanan. Selain itu, banyak yang turut berjaya membantu wanita lain menjana pendapatan. Semangat, motivasi dan dorongan rakan-rakan, keluarga, terutamanya suami dan anak-anak menjadikan golongan wanita terus kuat dan kental dalam perniagaan.

Dalam mengharungi cabaran COVID-19, usahawan wanita juga tidak mudah berputus asa meneruskan kehidupan. Ada dalam kalangan wanita yang menjalankan perniagaan secara kecil-kecilan dan ada juga yang menggunakan media sosial sebagai medium pengganti kedai dan gerai mereka. Wanita juga perlu bergerak seiring dengan peredaran masa. Bahkan, kebanyakan pelanggan semakin memilih menjalankan urusan jual beli secara dalam talian berbanding secara fizikal. Seiring arus permodenan dan perkembangan teknologi terkini, golongan wanita tidak lagi bersifat inklusif dan semakin berdikari.

Demikian titah Tuanku Hajah Lailatul Shahreen ketika berkenan mencemar duli menyempurnakan penutupan Webinar Yayasan Tuanku Fauziah (YTF), iaitu Women In Search of Excellence (WISE) – Women In Entrepreneurship, anjuran Kolej Universiti Islam Perlis (KUIPs) dengan kerjasama YTF pada petang semalam.

Baginda juga berharap supaya penglibatan wanita dalam aktiviti keusahawanan dapat mengubah stereotaip terhadap golongan wanita sekali gus mengangkat martabat wanita di mata dunia. Semoga usahawan wanita di luar sana terus maju, cekal, berdaya saing serta sentiasa dilindungi oleh Allah SWT.

Antara panelis undangan termasuklah Perunding dan Pemilik Principal Peta Academy (PETA), Marlizaton Omar sebagai penyampai ucaptama bertajuk “Pemerkasaan Wanita Melalui Keusahawanan”. Seterusnya disusuli slot webinar pertama dengan topik “Intelek Wanita: Profesionalisme dan Keusahawanan” oleh Dr. Mashitah Mad Salim (MS Agroz) dan Adibah Abdul Bari (Trulooks) serta slot webinar kedua, iaitu “Peranan dan Cabaran Dalam Perniagaan Dari Perspektif Usahawan Wanita” oleh Mastinah Mohd Sanim (Azam Motor Banting) dan Leny Adam (Asianic Halal).


Menelusuri Cabaran Ahli Akademik

Manusia perlu mempelajari sesuatu perkara yang ingin diketahuinya. Maka itu, kehidupan manusia tidak sunyi daripada pencarian ilmu. Ilmu yang diperoleh merupakan bekalan penting untuk meneruskan kehidupan. Menerusi ilmu, manusia mampu melakukan sesuatu yang membawa kesejahteraan hidupnya.

Menuntut ilmu mestilah dilakukan supaya kehidupan manusia membawa makna kepada diri sendiri, masyarakat dan negara.

Tahap menuntut ilmu perlulah setinggi yang mungkin dan hal ini boleh menjadi kenyataan dengan adanya institusi pengajian tinggi dan organisasi pengajian lepasan sekolah. Institusi sebegini berkembang dengan pesat seiring dengan permintaan untuk menuntut ilmu pada peringkat tertinggi. Jika di sekolah, penyampai ilmu dipanggil guru, di universiti pula golongan ini disebut sebagai ahli akademik atau pensyarah.

Peranan utama ahli akademik adalah untuk mengajar pelajar universiti dengan cabaran dan keunikannya yang tersendiri. Aspek yang diajar perulah berasaskan keperluan semasa dan futuristik negara yang juga mengambil kira kepentingan, kerelevanan dan aplikasinya pada peringkat global.

Hal ini untuk memastikan ilmu yang disampaikan sentiasa mengikut perkembangan zaman dan merentas benua. Aspek ini perlu dipaparkan dalam kurikulum pengajian bidang yang diajar di semua fakulti di universiti. Paparan sebegini sudah semestinya diikuti dengan keseriusan untuk melaksanakannya. Kecenderungan ini dilihat dalam konteks kedinamikan ilmu, terutamanya pada era perolehan maklumat tanpa sempadan dan batasan secara dalam talian. Kedinamikan ilmu ini seharusnya menjurus kepada kesungguhan menikmati dan menyokong penuh pembelajaran sepanjang hayat oleh semua pihak termasuklah ibu bapa, masyarakat, guru dan ahli akademik, serta perlu dijadikan sebagai budaya kehidupan.

Ilmu yang dipelajari semasa ahli akademik menuntut pengajian kedoktoran falsafah pada suatu ketika dahulu boleh menjadi kurang terkini kerana penemuan baharu dalam ilmu dan bidang kepakaran, iaitu selari dengan sifat ilmu itu sendiri yang terus berkembang dengan fakta yang terkini. Oleh hal yang demikian, ahli akademik perlu membuat semakan literatur untuk mengesan kelompangan dalam sesuatu ilmu tentang sesuatu perkara yang membawa kepada tindakan perolehan pengetahuan dan fakta terbaharu agar ilmu dan kepakarannya sentiasa terkini.

Jurnal yang diterbitkan menjadi sumber yang sangat berfaedah sebagai bahan kompilasi penerokaan dan penemuan ilmu semasa yang melengkapkan ahli akademik dengan pengetahuan semasa. Sebagai contoh, seorang ahli akademik dalam bidang bakteriologi, jika kurang mengikuti perkembangan penyelidikan genetik molekul bidang kepakarannya akan terkejut dengan nama baharu bagi sesuatu bakteria yang diketahui melalui pelajar yang menegurnya semasa kuliah kerana beliau masih lagi menggunakan nama lama bakteria tersebut

Ilmu berkembang kerana adanya aktiviti penyelidikan yang meneroka kejadian alam dan urusan kehidupan yang memberikan nilai tambah kepada ilmu. Oleh sebab itu, ahli akademik di universiti perlu menjalankan penyelidikan kerana dapatan penyelidikan akan sentiasa menyegarkan sesuatu ilmu dengan maklumat terbaharu supaya aplikasinya terus relevan mengikut perkembangan semasa. Ilmu yang sentiasa disegarkan dengan maklumat baharu melalui mencambahkan idea, kreativiti dan penjanaan pemikiran yang aktif akan menjurus kepada penyelidikan yang berterusan kerana sifat ilmu itu yang tiada penghujungnya.

Sesiapa yang lebih pantas dalam pencarian ilmu atau seiring dengan perkembangan ilmu, sebenarnya menjaga dirinya supaya terus bernilai dan relevan dengan ilmu yang mengikut zaman yang dilalui dan keberadaannya sekarang.

Seseorang ahli akademik perlu sentiasa mendahului pelajarnya dalam ilmu yang terkini. Ledakan maklumat secara dalam talian yang sangat pantas dan tanpa batasan menyebabkan harapan ini mungkin tidak kesampaian.

Ahli akademik bukan hanya berperanan sebagai penyampai ilmu malah juga perlu menjalankan penyelidikan, memberikan perkhidmatan seperti perkhidmatan makmal diagnosis, penglibatan dalam aktiviti kesejahteraan masyarakat, menjalankan perundingan, dan tidak kurang juga yang menjalankan tugas pentadbiran.

Setiap ahli akademik, terutamanya yang senior, perlu menghayati kemajuan zaman yang sedang dilaluinya sepantas dengan pensyarah generasi muda, terutamanya ilmu yang lebih jauh ke hadapan berbanding dengan ilmu yang diperoleh pada zaman sebelumnya. Namun begitu, seseorang ahli akademik senior masih sangat penting kerana keselarian nilai pengalaman dan kemahiran dengan usianya, yang sudah tentunya boleh menjadi sumber perkongsian yang berguna kepada ahli akademik muda dan pelajar yang sedang bertunas dalam sesuatu bidang ilmu.

Ledakan dan mudahnya mendapat maklumat pada era ini, menyebabkan pelajar lebih mengetahui sesuatu maklumat berbanding dengan ahli akademik. Namun begitu, apa-apa yang diketahui oleh pelajar mungkin bukan pada peringkat penguasaan ilmu. Penerapan asas ilmu tersebut belum cukup kukuh tanpa penyampaian oleh ahli akademik. Walau bagaimanapun, ilmu yang disampaikan secara maya boleh sahaja menyebabkan keperluan penyampaian oleh ahli akademik secara bersemuka, berstruktur dan berjadual mungkin tidak lagi menjadi amalan biasa pada masa akan datang. Malah interaksi dengan ahli akademik di luar waktu kuliah, secara dalam talian, pada bila-bila masa boleh menjadi kebiasaan dalam budaya menuntut ilmu.

Apabila maklumat ilmu meledak dengan begitu pantas, pendekatan perkongsian bersama-sama ilmu antara pelajar dengan ahli akademik atau sesama pelajar dan pensyarah boleh dibudayakan. Perkongsian ilmu bolehlah diketengahkan melalui pembentangan secara sukarela dengan impak kenikmatan dan keseronokan berbuat demikian, bukan hanya oleh ahli akademik bersama-sama pelajar, malah dalam kalangan pelajar melalui ruang dan peluang yang dirancang. Inilah yang dikenali sebagai persekitaran intelektual yang perlu terus dihidupkan dan sentiasa disemarakkan di institusi pengajian tinggi.

Dalam konteks kepentingan aplikasi ilmu yang diajar, ahli akademik boleh memberikan kesedaran kepada pelajar bahawa tanpa mengetahui ilmu yang dipelajari sebelumnya, pelajar tidak mungkin dapat memahami dan menguasai disiplin ilmu lain yang mempunyai pertalian dengan pembelajaran pada hari ini. Sebagai contoh, dalam pengajian perubatan veterinar, jika pelajar memahami ilmu anatomi berkaitan dengan sistem saraf pada awal tahun pengajian, apabila mereka melakukan latihan pembedahan (surgeri) pada akhir tahun pembelajaran, kecacatan atau kematian pesakit dapat dielakkan kerana pelajar tidak memotong saraf penting, sebaliknya mereka menjalankan pembedahan mengikut prosedur kerana telah menghayati ilmu anatomi pada awal tahun pengajian mereka.

Namun begitu, bagi pelajar yang pintar kerana mendapat pendedahan terhadap kemahiran memproses maklumat dan kemampuan berfikir aras tinggi, mereka akan mencetuskan cabaran akademik yang perlu diberikan perhatian oleh ahli akademik. Hal ini membawa maksud seseorang ahli akademik tidak boleh lesu dengan pemikiran dan tindakan yang sudah ketinggalan zaman dalam penyaluran ilmu dari segi kandungan serta cara serta keberkesanan penyampaian pengajaran.

Ekoran daripada budaya berfikiran kritis yang mula diterapkan semenjak di bangku sekolah, suasana mengajar dan pembelajaran seperti pertanyaan daripada pelajar, akan menjadi lebih interaktif dan mencabar kemampuan pengetahuan dan kemahiran seseorang ahli akademik. Maka itu, keberanian dan kesungguhan untuk mencipta dan mencuba inovasi baharu dalam pengajaran dan pembelajaran seperti kursus secara dalam talian padat, iaitu Massive Open Online Courses (MOOC), penyampaian kuliah yang tidak statik dengan menggunakan animasi yang menarik dan interaktif, serta penyelidikan yang membawa kepada inovasi baharu dalam pengajaran dan pembelajaran perlulah dibudayakan.

Pada hari ini, penekanan kepada kemampuan berfikir aras tinggi dalam kalangan pelajar sekolah dicerminkan melalui kurikulum pengajian sedemikian rupa yang sudah pun bermula dengan rancaknya. Hal ini bermakna generasi universiti akan agak pastinya akan berbeza dari segi cara memberikan respons kepada kandungan serta penyampaian kuliah. Pelajar datang daripada pelbagai latar belakang – sekolah bestari, berasrama penuh, sekolah elit dan sekolah harian biasa yang sudah diterapkan dengan keperluan dan budaya berfikir serta kepentingan aplikasi dan bukan sekadar memahami ilmu yang disampaikan.

Tambahan pula, pendekatan ibu bapa yang bertanggungjawab dan berpelajaran dari segi menjana dan mengasah bakat anak berfikir dengan galakan pembacaan tambahan dan sokongan yang berterusan juga akan mempengaruhi corak kualiti interaksi pembelajaran di universiti.

Kita perlu bayangkan dari sekarang bagaimana suasana di dalam kuliah kelak yang dijangka akan dipenuhi dengan pertanyaan yang mencabar wibawa dan pengetahuan seseorang ahli akademik.

Apakah respons sedemikian akan menyebabkan ahli akademik mudah melenting atau menolak dengan bulat-bulat pertanyaan pelajar walaupun persoalan yang dibangkitkan rasional dan boleh dibawa kepada penjanaan keintelektualan yang lebih jauh dan signifikan?

Apakah ahli akademik akan bergembira dan secara positif menyambut pertanyaan sedemikian daripada pelajar mereka dan meletakkannya sebagai peluang untuk menambahkan kandungan kuliah serta kualiti penjanaan pemikiran dengan perbincangan lanjutan terhadap sesuatu topik dengan lebih berisi dan berkesan?

Apakan ahli akademik akan mula melabel pelajar berkenaan kerana berasa dicabar serta berbual buruk tentang pelajar yang terlibat?

Apakah pertanyaan ini akan disambut dengan gembira dan penuh kesabaran, serta kesarjanaan oleh ahli akademik kerana perkembangan tersebut membawa petanda kematangan berfikir pelajar walaupun mencabar kematangan dan kedalaman ilmu ahli akademik?

Ada fakulti yang mungkin sudah melalui perubahan suasana akademik di dewan kuliah dan semasa amali, terutamanya apabila komposisi pelajarnya terdiri daripada pelajar dari luar negara – interaksi melalui pertanyaan yang bertalu-talu yang sangat aktif dan menarik yang sudah menjadi kebiasaan baginya di negara asal mereka. Pertanyaan semasa pembelajaran sebegini merupakan sesuatu yang sangat biasa bagi mereka dan apabila mengikuti pengajian di Malaysia, apakah ahli akademik perlu beradaptasi dengan mereka mengikut arus perkembangan akademik yang mengambil berat tentang pemikiran aras tinggi?

Maka itu, ahli akademik perlulah menghadapi suasana ini dengan penuh beretika, profesional, sabar dan kesarjanaan dengan ilmu mendidik yang berbagai dalam satu pakej persiapan yang holistik yang mengambil kira situasi yang sedang dan akan ditempuhi dengan cabaran yang lebih meluas nanti.

Pakej yang dimaksudkan termasuklah ilmu pedagogi, kebijaksanaan emosi, pengurusan stres, persiapan menghadapi pelajar antarabangsa yang berbagai budaya dan latar belakang, ilmu bahasa badan, pengurusan konflik, asas kaunseling, ilmu karisma, penguasaan bahasa ilmu terutamanya bahasa Inggeris untuk membina kecekapan dalam penyampaian dan penulisan, persiapan ketahanan mental dan kekuatan kerohanian selain ilmu dalam bidang kepakaran masing-masing.

Pembinaan dan pengasahan bakat ini perlulah berterusan mengikut perkembangan semasa dan dijalankan dengan strategik. Bagi ahli akademik muda, kemasukan baharu khususnya kursus induksi yang dijalankan perlu mengambil kira pakej yang memberikan manfaat mengikut keperluan dan cabaran semasa dan juga yang memberikan tumpuan terhadap persiapan untuk menempuh cabaran masa hadapan yang boleh dijangkakan mengikut perubahan zaman.

Ahli akademik akan lebih disegani dan dihormati sekiranya mereka bukan hanya bertindak sebagai penyampai ilmu. Perasaan ini boleh berlaku apabila ahli akademik menjalankan kewajipannya dengan penuh karisma. Oleh itu, ahli akademik boleh dikategorikan kepada tiga kategori iaitu, mereka yang mengajar semata-mata untuk menyampaikan ilmu kerana sukatan silibus dan masa yang diperuntukkan;  ahli akademik yang berusaha untuk menerangkan ilmu yang disampaikannya; dan ahli akademik yang sentiasa memastikan ilmu yang disampaikan difahami dengan sebaik-baiknya oleh pelajar. Ada juga ahli akademik yang juga memotivasikan, menjadi mentor dan memberikan nasihat supaya pelajar bukan hanya berpengetahuan tinggi tetapi mempunyai keperibadian yang mulia dari segi tutur kata, adab berpakaian, ketepatan masa, semangat dan kesungguhan yang diselitkan semasa dan sesudah kuliah.

Dalam hal ini, ahli akademik perlu terlebih dahulu berperibadi mulia yang menjadi cerminan dan contoh kepada pelajarnya dan kepada ahli akademik yang lain. Universiti ialah tempat penjanaan kepakaran dan ilmuwan. Ilmu dan kepakaran tanpa peribadi yang baik umpama lampu yang menyala namun sinarnya tidak kesampaian.

Ahli akademik yang berilmu dan berperibadi mulia ialah pendidik anak bangsa. Maka itu, marilah kita menghayati dan mensyukuri akan hakikat ini dan menjadi ahli pendidik yang terus beretika, penuh kesarjanaan dan berperibadi mulia serta mendukung sepenuhnya Falsafah Pendidikan Negara.

Profesor Dr. Jasni Sabri, Pensyarah Fakulti Perubatan Veterinar, Universiti Malaysia Kelantan.


Perkahwinan Campur Bukan Trend

Untuk mendapatkan maklumat terkini, ikuti kami melalui Telegram

Perkahwinan campur dilihat sebagai satu daripada budaya yang tumbuh bagai cendawan selepas hujan. Barangkali dari sudut pandangan tertentu, perkahwinan campur dianggap sebagai perkahwinan yang penuh dengan keunikan, lebih-lebih lagi sekiranya hal tersebut bukan sahaja dapat menyatukan dua budaya yang berbeza, malah turut melibatkan agama dan negara yang berbeza.

Dewasa ini, memilih pasangan yang berasal daripada kaum atau negara lain disebabkan mengikut trend seluruh dunia. Menerusi laporan Statistik Perkahwinan dan Perceraian Jabatan Statistik Malaysia, sembilan peratus daripada jumlah perkahwinan pada tahun 2018 membabitkan perkahwinan campur.

Mengikut laporan yang dikeluarkan pada November 2019 itu, daripada 18 509 perkahwinan campur pada tahun 2018 didapati 48.3 peratus ialah masyarakat beragama Islam dan 51.7 peratus membabitkan bukan Islam dalam perkahwinan antara kaum.

Walau bagaimanapun, individu yang memilih untuk meneruskan perkahwinan campur mempunyai tanggungjawab dan peranan besar dalam menyatukan kedua-dua buah keluarga yang berbeza dari segi agama, budaya dan bangsa.

Sekiranya penyatuan ini gagal, maka gagallah sebuah perkahwinan campur yang semakin menjadi ikutan kebanyakan golongan muda pada hari ini. Perkahwinan dalam semua agama dianggap sebagai ikatan suci yang menyatukan dua buah hati. Oleh itu, untuk mendapatkan kebahagiaan dan keharmonian berpanjangan, pasangan yang berkahwin campur haruslah berpijak pada realiti kehidupan apabila ada ketikanya terdapat perkara yang memerlukan pengorbanan dan penerimaan dengan hari terbuka.

Penulis sempat menemu bual pasangan kahwin campur, iaitu Muhammad Hariz Ramesh Pillai Abdullah, yang memilih pasangan Melayu sebagai teman hidup sejak tahun 2008. Pilihan atas dasar cinta ini menjadikan Muhammad Hariz cekal berdepan dengan tanggungjawab terutama dalam meniti kehidupan sebagai seorang Islam dan mengadaptasi budaya Melayu dalam kehidupannya. Pada masa yang sama, sebagai seorang adik lelaki bongsu kepada empat kakaknya, Muhammad Hariz juga memainkan peranan demi memastikan silaturahim mereka sentiasa terjalin walaupun berlainan agama, lebih-lebih lagi selepas kehilangan ibu tersayang pada April lalu.

Muhammad Hariz menjelaskan, dalam usia perkahwinan yang kini mencecah 13 tahun beliau tidak berdepan dengan cabaran dan dugaan berat berikutan kedua-dua pihak memainkan peranan masing-masing dalam penyatuan kedua-dua keluarga. Sebagaimana beliau dapat menyantuni keluarga mentuanya begitulah juga dengan isterinya, Azlin Azmi yang sentiasa menghormati keluarga dan budayanya.

Saya bersetuju bahawa perkahwinan campur bukan trend semata-mata tetapi perlu sentiasa memainkan peranan besar sepanjang hayat. Memang wujud apabila sebaik-baik sahaja berkahwin, pasangan akan menarik keluar satu daripada ahli keluarga dengan menjauhkannya daripada keluarga kandung.

â€œCara itu salah sama sekali walaupun atas alasan budaya dan agama yang berbeza. Tidak salah sekiranya kita sebagai orang Islam menghormati agama dan budaya keluarga mentua yang bukan Islam. Dalam Islam sendiri mengharamkan kita untuk memutuskan silaturahim malah diharuskan untuk kita menziarahi keluarga, meraikan perkahwinan dan memberikan penghormatan terakhir dalam upacara kematian.

Bahagia tidak datang bergolek, maka kita perlu mencari dan membina sebuah kebahagiaan dalam perkahwinan walaupun berdepan dengan cabaran dan dugaan hadir bersilih ganti. Pasangan berkahwin campur lebih terdedah kepada cabaran terutamanya dalam menerima gaya hidup dan budaya yang berlainan. Pastinya salah faham boleh tercetus sekiranya pasangan tidak memahami dan mendalami kehidupan asal masing-masing.

Dalam hal ini, mempelajari agama dan budaya pasangan sebelum berkahwin menjadi satu keperluan supaya rasa kekok atau salah faham dapat dielakkan.

Penerimaan dan keterbukaan terhadap sosiobudaya kedua-dua belah keluarga sememangnya perlu terutamanya dalam soal hormat-menghormati agama yang dianuti. Dalam situasi ini, sikap tolak ansur, memahami dan menyantuni adat dan budaya serta menghormati kepercayaan dan agama masing-masing, wajar dititikberatkan berikutan perkahwinan campur bukan sahaja dapat meluaskan susur galur keluarga dan melahirkan genetik yang baik, malah dapat menyatukan ikatan kedua-dua belah pihak (keluarga) melalui penerapan nilai budaya dalam diri anak-anak selain dapat mempelajari cara hidup dan adat budaya yang berlainan.


Krisis Banjir: 72 Ribu Pelanggan TNB Terima Rebat Bil Elektrik

Tenaga Nasional Berhad (TNB) memberi rebat 100 peratus secara sekali beri (one-off) pada bulan Disember kepada 72 ribu pengguna yang terjejas disebabkan bencana banjir.

Keputusan ini dibuat setelah mendapat pandangan dan pertimbangan Perdana Menteri, sekali gus menunjukkan persetujuan antara kerajaan dalam usaha menyantuni mangsa banjir.

Perdana Menteri, YAB Dato’ Sri Ismail Sabri Yaakob mengumumkan pemberian rebat di negeri  yang terlibat dengan banjir meliputi peruntukan kecemasan sebanyak RM9 juta.

Menurut  Ketua Pegawai Eksekutif TNB, Datuk Ir. Baharin Din, baru-baru ini TNB juga telah mengumumkan peruntukan RM40 juta bagi tujuan kerja-kerja pemulihan, di samping RM2 juta lagi dalam bentuk bantuan kewangan melalui Tabung Warga TNB Prihatin (TWTP).

Langkah sedemikian dapat mempercepatkan usaha penyambungan bekalan elektrik dan menjamin kebajikan semua mangsa yang terlibat. Kini, lebih daripada 30 peratus daripada 2110 aset bekalan elektrik TNB telah berjaya dipulihkan semula.

Setakat ini, lebih daripada 2000 warga kerja TNB di seluruh semenanjung berusaha memulihkan semula bekalan dan membantu mangsa banjir lebih-lebih lagi dalam proses pemulihan aset bekalan TNB, termasuklah pencawang elektrik, kabel dan tiang elektrik yang terjejas akibat bencana tersebut.


Jumlah Mangsa Banjir di Lima Buah Negeri Menurun

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 28 005 mangsa banjir daripada 8598 keluarga masih berada di Pusat Pemindahan Sementara (PPS) di lima negeri pada pagi ini berbanding dengan 33 193 mangsa malam tadi.

Menurut aplikasi InfoBencana JKM (Jabatan Kebajikan Masyarakat), kesemua mereka ditempatkan di 233 PPS di Kelantan, Selangor, Pahang, Negeri Sembilan dan Melaka.

Jumlah mangsa di Kelantan mencatatkan penurunan dengan 378 orang daripada 127 keluarga setakat pukul 7.00 pagi ini berbanding dengan 470 orang daripada 153 keluarga semalam, melibatkan dua PPS yang dibuka di Jajahan Pasir Mas, Kelantan.

Portal rasmi Info Banjir JPS (Jabatan Pengairan dan Saliran) melaporkan tiada sungai utama di Kelantan berada pada paras bahaya, dan hanya satu sungai berada pada paras waspada, iaitu Sungai Golok di Rantau Panjang, Pasir Mas.

Sementara itu, jumlah mangsa di Selangor terus mencatatkan penurunan kepada 11 864 mangsa daripada 3521 keluarga yang ditempatkan di 61 PPS pagi ini, berbanding dengan 15 354 mangsa di 81 PPS malam tadi.

Berikutan dua kes panggilan untuk memadam kebakaran melibatkan sampah dan perabot yang terjadi di Klang, Jabatan Bomba dan Penyelamat menasihati supaya penduduk tidak membakar sisa buangan banjir mereka.

Di Pahang pula, sebanyak 16 579 mangsa banjir masih berada di 119 PPS pada pagi ini berbanding dengan semalam, iaitu 17 211 orang.  Daerah yang masih terjejas ialah Bentong, Temerloh, Bera, Maran, Kuantan dan Pekan.

Manakala, jumlah mangsa banjir di Melaka kekal sebanyak 28 orang daripada lapan keluarga setakat pukul 8.00 pagi ini.

Pengarah Angkatan Pertahanan Awam Melaka Lt. Kol (PA) Cuthbert John Martin Quadra berkata, hanya PPS Sekolah Kebangsaan Penghulu Benteng di Jasin dibuka bagi menempatkan mangsa.

Di Negeri Sembilan, mangsa banjir di negeri itu menunjukkan penurunan kepada 128 individu daripada 37 keluarga berbanding dengan semalam 132 mangsa daripada 38 keluarga. Tiga  PPS masih dibuka di Jelebu setakat pagi ini.


Warisan Johor Bahru Lahirkan Generasi Cerdas Sejarah

Johor Bahru – Pada hari ini, menerusi seminar secara dalam talian, Perpustakaan Sultan Ismail (PSI) Majlis Bandaraya Johor Bahru (MBJB) dengan kerjasama Persatuan Sejarah Lisan Malaysia (PSLM) menganjurkan Webinar Warisan Johor Bahru bersempena dengan Sambutan Ulang Tahun Perisytiharan Majlis Bandaraya Johor Bahru ke-28.

Siri pertama webinar ini diadakan pada hari ini bermula pada pukul 9.30 pagi hingga 1.00 tengah hari. Hampir 100 orang penglibatan peserta daripada pelbagai latar belakang, termasuklah wakil Agensi Kerajaan Negeri dan Persekutuan, serta individu pencinta sejarah negeri Johor.

Turut diundang panel pada sesi pertama webinar ini daripada pakar sejarah Johor, iaitu YB Profesor Dr. Haji Kassim Thukiman, Ahli Penasihat Majlis Jumaah Diraja Johor, YBrs. Tuan Haji Kamdi Kamil, Setiausaha Kehormat Persatuan Sejarah Malaysia Cawangan Negeri Johor dan YBrs. Dr. Mardiana Nordin, Pensyarah Jabatan Pengajian Sejarah, Fakulti Sastera dan Sains Sosial, Universiti Malaya, manakala Puan Hikmah Hassan, Penolong Pustakawan PPAS merangkap Setiausaha Kehormat Persatuan Sejarah Lisan Malaysia merupakan pemudah cara dalam webinar pada hari ini.

Turut hadir menyampaikan ucapan alu-aluan untuk webinar ini ialah YBhg. Dr. Zahidi Dato’ Zainal Rashid, Pengerusi Persatuan Sejarah Lisan Malaysia. Perasmian webinar ini pula disempurnakan oleh YB Dato’ Haji Mohd. Noorazam Dato’ Haji Osman, Datuk Bandar Johor Bahru.

…MBJB berhasrat untuk mengekalkan elemen sejarah warisan dan budaya, maka visi MBJB ialah menerapkan perkara ini, iaitu ‘Bandar Raya Bertaraf Antarabangsa, Berbudaya dan Lestari’.

“Sehubungan dengan itu, usaha-usaha pendidikan, pendedahan dan pengekalan warisan sejarah ini turut ditekankan dalam pelan transformasi bandar raya Johor Bahru dan pelan strategik MBJB.

Tambah YB Dato’ Haji Mohd. Noorazam lagi, “…melalui pengetahuan sejarah, hubungan sesama warga bandar raya akan bertambah harmoni dan kukuh tanpa mengira latar belakang kaum, warna kulit, umur, bahasa dan agama dan sudah pasti, perkongsian kisah-kisah yang termaktub dalam buku sejarah membolehkan kita dapat mempelajari kegemilangan bandar Johor Bahru ini pada suatu waktu dahulu, dan seterusnya menambah semangat kita untuk membawa bandar raya ke puncak persada antarabangsa.”

Webinar ini memfokuskan warisan sejarah Johor moden yang sehingga hari ini kekal dapat dilihat oleh generasi dan maklumat, serta penulisan sejarah yang banyak terdapat di pelbagai pusat rujukan serta sumber perlu didedahkan dan dengan cara demikian kita akan dapat meningkatkan penghayatan umum kepada sejarah khususnya tentang sejarah Johor Bahru.

Sesi kedua seminar ini akan dilaksanakan pada 3 Januari 2022. Menurut YM Tengku Tarmizi Tengku Aziz, Pustakawan PSI, program ini merupakan antara aktiviti yang dapat mendekatkan lagi pelbagai lapisan masyarakat dengan PSI. PSI kini sudah pun beroperasi semula dengan kemudahan yang lebih lengkap dan menarik untuk para pengunjung selepas dua tahun ditutup untuk pengunjung kerana proses naik taraf perpustakaan ini.

Mengulas lebih lanjut, beliau menyeru kepada seluruh warga bandar raya Johor Bahru supaya sentiasa mengikuti perkembangan aktiviti PSI yang terkini melalui media sosial MBJB dan juga laman web MBJB. Tidak ketinggalan pula kepada para pembaca dan peminat sejarah agar mengikuti webinar berikutnya dan boleh merujuk poster yang disertakan ini.

Untuk keterangan lanjut, boleh berhubung terus dengan Urus Setia Webinar Warisan Johor Bahru melalui talian 07-239 1795 atau e-mel.


Kaya Tanpa Hutang

Untuk mendapatkan maklumat terkini, ikuti kami melalui Telegram

Sejauh manakah kehidupan tanpa hutang ini boleh digapai sekiranya realiti yang sedang berada di hadapan ialah sebaliknya?

Berdasarkan kajian yang dilakukan oleh Universiti Malaya (UM), didapati bahawa sebanyak 68 peratus rakyat Malaysia berhutang disebabkan oleh perbelanjaan yang tidak terkawal sehingga dibelenggu kesempitan hidup dengan nisbah hutang isi rumah kepada Keluaran Dalam Negara Kasar (KDNK) cukup tinggi, iaitu 80 peratus.

Pengarah Pusat Penyelidikan Kesejahteraan Sosial UM, Profesor Emeritus Datuk Dr. Norma Mansor menyatakan bahawa laporan kajian yang dikeluarkan pada tahun 2019 itu merupakan hasil kaji selidik selama setahun yang mendapati perbelanjaan melebihi jumlah pendapatan membawa kepada masalah hutang.

Sementara itu, mengikut Tinjauan Kestabilan Kewangan Separuh Pertama 2021 Bank Negara Malaysia (BNM) pada September lalu, sebahagian besar peminjam isi rumah mempunyai penampan kewangan yang mencukupi dan kekal berdaya tahan untuk menghadapi sebarang kejutan.

Laporan itu mendapati bahawa dedahan bank kepada peminjam yang mudah terjejas dianggarkan mencakupi hanya 1.3 peratus daripada jumlah pinjaman sistem perbankan. Keadaan mampan ini terhasil kerana kerajaan menyediakan inisiatif kepada golongan peminjam yang terkesan menerusi pengeluaran Kumpulan Wang Simpanan Pekerja (KWSP) dan moratorium sepanjang tempoh Perintah Kawalan Pergerakan (PKP) sejak negara dilanda COVID-19 pada penghujung tahun 2019.

Berdasarkan laporan tersebut, pertumbuhan hutang isi rumah secara amnya mampan pada akhir Jun 2021, iaitu sebanyak 5.5 peratus berbanding dengan Disember 2020, 5.5 peratus daripada tempoh sama pada tahun lalu walaupun lebih ramai peminjam menyambung kembali pembayaran pinjaman sejurus tempoh moratorium pinjaman berakhir.

Tambahan pula, selepas Jun sehingga Disember 2021, industri semakin rancak menjalankan perniagaan masing-masing, bahkan kebanyakan sektor swasta khususnya mula memainkan peranan dengan membuka kembali peluang pekerjaan kepada masyarakat yang terjejas sepanjang PKP lalu.

Namun begitu, dengan kembalinya kerancakan ini bukan alasan untuk bebas mencipta hutang sedangkan hutang yang sedia ada masih berjalan. Kerancakan ekonomi yang sedang subur merupakan tanda baik untuk menguruskan kehidupan masing-masing, termasuklah melakukan pembayaran hutang tertangguh dan lain-lain.

Seharusnya, PKP mendidik jiwa setiap individu untuk lebih bijak menguruskan kewangan, yakni jangan sesekali mencipta hutang baharu sekiranya tiada keperluan untuk berbuat begitu.

Hal ini dikatakan demikian kerana walaupun bantuan bayaran balik pinjaman yang disediakan menyokong peminjam untuk membayar balik hutang buat sementara waktu, pemulihan ekonomi lebih mantap tetap menjadi faktor utama dalam pemulihan kekukuhan kewangan peminjam dalam jangka masa lebih panjang.

Oleh itu, pengurusan kewangan sangat penting dalam menjalani kehidupan hari ini supaya sekiranya berlaku sekali lagi perkara yang tidak dijangka, setiap individu dapat menjalani hidup tanpa beban hutang yang tidak sepatutnya.


Tangani Tekanan, Capai Kerjaya Impian

“Saya sayangkan kerjaya saya, tetapi saya tidak mampu menanggung tekanan di tempat kerja”; atau

“Saya terpaksa berhenti kerja disebabkan oleh timbunan kerja yang saya tidak mampu menggalasinya”

…selalu menjadi punca terhadap kebanyakan individu untuk berhenti lebih awal dari dunia pekerjaan.

Yang lebih malang, kes bunuh diri akibat bebanan tekanan yang tidak tertanggung semakin berleluasa pada hari ini. Dalam laporan Pertubuhan Kesihatan Dunia (WHO) beberapa tahun lalu meramalkan bahawa tekanan di tempat kerja boleh menjadi satu daripada punca masalah kesihatan manusia menjelang tahun 2021.

Sementara itu, Kongres Kesatuan Pekerja-pekerja Perkhidmatan Awam (CUEPACS) pada tahun 2018, pernah meletakkan seramai 21 ribu pekerja bersara awal disebabkan oleh tekanan di tempa kerja.

Berlandaskan situasi yang dinyatakan tersebut, perkara utama yang seharusnya menjadi perisai ketahanan individu dalam merancang masa depan dalam kerjaya masing-masing adalah sejauh manakah mereka mampu mengatasi masalah sebelum menjadi lebih buruk.

Setiap individu mempunyai impian dalam membina kerjaya masing-masing. Namun begitu, sejauh manakah kerjaya itu mampu dibina dalam situasi yang semakin diselubungi dengan tekanan?

Persoalan ini sering kali menjadi penyebab utama kebanyakan individu mudah berputus asa sehingga melupakan impian yang ingin dicapai dalam dunia kerjaya mereka.

Secara umumnya, tekanan atau dalam bahasa Inggerisnya, stress membawa maksud bimbang (kebimbangan) yang berpunca daripada masalah sehingga mengganggu fikiran. Dalam dunia kerjaya, tekanan sering terjadi apabila seseorang itu gagal menyelesaikan tugasan disebabkan kerja tersebut berada di luar tahap kemampuan diri.

Sehubungan dengan itu, individu yang mempunyai impian untuk membina kerjaya dalam bidang yang diceburi perlu bijak mengawal emosi dan tekanan, berikutan tekanan dan rasa bimbang ini boleh menjadi “penyakit” sekiranya tidak dikawal dalam tempoh yang panjang.

Setiap individu perlu bijak menjalankan tanggungjawab atau menguruskan beban tugas supaya berpadanan dengan pengetahuan dan kemahirannya. Sekiranya tidak, rasa bimbang yang menyebabkan tekanan itu akan mengganggu produktiviti tugasan, sekali gus menyebabkan kejayaan yang ingin dicapai dalam membina kerjaya terkubur begitu saja. Apatah lagi, sekiranya tekanan menjadi lebih teruk kerana tidak mendapat sokongan dan dorongan daripada ketua atau rakan sekerja.

Dalam membina kerjaya impian, seharusnya langkah demi langkah untuk mencapai impian itu perlu diselaraskan supaya apabila berdepan dengan sebarang bentuk masalah, individu tersebut dapat menyelesaikan mengikut peringkat dan pengetahuannya.

Sekiranya tidak, perkara pertama yang akan dihadapi ialah berasa bimbang yang terlampau sehingga menyebabkan tertekan. Hal ini perlu diingatkan, masalah tekanan di tempat kerja merupakan isu kronik yang sering diperkatakan dalam organisasi, malah menjadi topik utama dalam forum antarabangsa.

Sebagai pekerja yang terbeban dengan tugasan hakiki, keperluan untuk mengambil tahu tentang cara pengurusan tekanan adalah amat penting.

Terdapat beberapa strategi yang boleh digunakan untuk membantu mengawal atau mengurangkan tekanan di tempat kerja. Pengurusan tekanan penting untuk membantu individu membina kerjaya dan berada lebih lama dalam bidang yang diceburinya.


Eksport Malaysia Mencecah Dua Trilion

Untuk mendapatkan maklumat terkini, ikuti kami melalui Telegram

Putrajaya – Hampir dua tahun lebih pandemik COVID-19 melanda seantero dunia hingga mengakibatkan aktiviti ekonomi merudum. Hari ini, Ketua Perangkawan Malaysia, Dato’ Sri Dr. Mohd. Uzir Mahidin mengumumkan bahawa eksport negara mencatat pertumbuhan sebanyak 32.4 peratus pada November 2021. Trend peningkatan dua digit ini telah dikesan sejak Ogos lalu yang menunjukkan jumlah eksport pada bulan November sebanyak RM 112.2 bilion.

Peningkatan dalam eksport Malaysia ini disokong oleh aktiviti eksport domestik berjumlah RM93.7 bilion dan eksport semula, RM 18.5 bilion, yakni masing-masing meningkat sebanyak 34.3 peratus dan 23.9 peratus berbanding dengan November 2020.

Pertumbuhan ini dilihat melalui 192 daripada 255 kumpulan barangan untuk eksport walaupun prestasi dari bulan ke bulan dan lebihan dagangan sedikit menurun, iaitu pada kadar 1.9 peratus dan 28.1 peratus sejak Mei 2020.

Jabatan Perangkaan Malaysia memaklumkan bahawa dagangan eksport lebih tinggi ke negara, seperti Amerika Syarikat (RM 3.3 bilion), China (RM2.9 bilion), Singapura (RM2.6 bilion), Vietnam (RM2.5 bilion), Kesatuan Eropah (RM2.1 bilion), India (RM2.0 bilion), Indonesia (RM1.9 bilion), Jepun (RM1.4 bilion) dan diikuti oleh Republik Korea (RM1.2 bilion) telah menyumbang besar dalam peningkatan eksport negara.

Antara barangan yang memberikan sumbangan besar dalam peningkatan eksport, termasuklah barangan elektrik dan elektronik (RM5.9 bilion); keluaran petroleum (RM5.1 bilion); minyak kelapa sawit dan keluaran pertanian berasakan minyak kelapa sawit (RM3.9 bilion); barangan perkilangan logam (RM2.5 bilion); kimia dan bahan kimia (RM2.0 bilion); gas asli cecair (RM1.9 bilion); barangan perkilangan berasaskan minyak kelapa sawit (RM1.3 bilion); jentera, kelengkapan dan peralatan (RM1.1 bilion) serta barangan besi dan keluli (RM1.0 bilion).

Selain peningkatan eksport, Malaysia turut menunjukkan trend kenaikan sebanyak 38 peratus dalam aktiviti import, iaitu kepada RM93.3 bilion berbanding dengan November 2020 dan 191 daripada 258 kumpulan merekodkan pertumbuhan positif. Jumlah dagangan dan lebihan dagangan juga meningkat dengan jumlah masing-masing, iaitu RM205.5 bilion dan RM18.9 bilion, manakala prestasi dari bulan ke bulan import dan jumlah dagangan masing-masing meningkat 5.9 peratus dan 1.5 peratus.

Jika Amerika Syarikat menjadi penyumbang utama dalam aktiviti eksport Malaysia, China pula merupakan penyumbang utama kepada peningkatan import (RM4.9 bilion), diikuti Singapura (RM3.1 bilion), Kesatuan Eropah (RM2.9 bilion), Republik Korea (RM2.5 bilion), Indonesia (RM2.4 bilion), Taiwan (RM2.4 bilion), Thailand (RM1.4 bilion), Vietnam (RM1.3 bilion) dan Amerika Syarikat (RM1.0 bilion).

Kenaikan ini dicatatkan bagi barangan elektrik dan elektronik (RM8.5 bilion); keluaran petroleum (RM5.2 bilion); kimia dan bahan kimia (RM2.6 bilion); jentera, kelengkapan dan peralatan (RM1.2 bilion), barangan perkilangan logam (RM986.8 juta) dan barangan besi dan keluli (RM922.2 juta).

Selari dengan prestasi kukuh, jumlah dagangan berkembang 34.9 peratus kepada RM205.5 bilion berbanding dengan bulan yang sama pada tahun 2020. Hal ini bermakna, buat julung kalinya jumlah dagangan Malaysia mencecah dua trilion, yakni berkembang 24.6 peratus daripada tempoh yang sama pada tahun 2020.


Pascabanjir: Penjawat Awam Digerakkan sebagai Pasukan Petugas secara Penggiliran

Seramai hampir 5000 anggota perkhidmatan awam akan digerakkan dalam usaha misi bantuan pascabanjir pada kali ini secara berperingkat dan mengikut penggiliran masing-masing.

Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, inisiatif ini merupakan rentetan daripada kenyataan media oleh Ketua Setiausaha Negara supaya Jabatan Perkhidmatan Awam (JPA) menyelaras pembahagian kawasan terjejas banjir kepada kementerian, serta menyelaras usaha mobiliti pegawai Perkhidmatan Awam, khususnya untuk membantu kerja-kerja pembersihan dan kemanusiaan.

Selaras dengan keputusan tersebut, pegawai di agensi masing-masing diarahkan membantu melaksanakan tugas-tugas pascabanjir berdasarkan kawasan yang ditetapkan oleh kementerian dan arahan ini berkuat kuasa serta-merta.

Menurut beliau, inisiatif ini dilaksana mengikut kawasan yang terjejas teruk bagi tempoh tertentu bertujuan untuk meringankan beban yang dihadapi oleh mangsa-mangsa banjir.

Berdasarkan surat edaran yang dikeluarkan oleh JPA pada hari ini, pegawai-pegawai yang terlibat dengan arahan mobilisasi dianggap menjalankan tugas rasmi.

Sebelum ini, gerak kerja membantu mangsa-mangsa banjir telah pun dilaksanakan di peringkat kementerian, jabatan dan agensi di kawasan yang terjejas dan perkara ini masih diteruskan, namun usaha kali ini lebih menfokuskan kepada penumpuan yang lebih menyeluruh dan bersasar.

Mobilisasi anggota perkhidmatan awam merupakan inisiatif serta tanggungjawab sosial penjawat awam bersama-sama rakyat selari dengan semangat “Keluarga Malaysia”.